Wanita campak 6 anak dalam perigi selepas bertengkar dengan suami
Oleh KOSMO!

1 Jun 2022, 4:24 pm
NEW DELHI – Polis di India telah menemui enam kanak-kanak mati lemas di dalam perigi selepas dicampak oleh ibu mereka ketika bertengkar dengan suaminya, lapor akhbar The Sun, semalam.
Gambar kejadian menunjukkan penduduk tempatan berusaha menarik mangsa keluar dari air.
Kejadian itu dilaporkan berlaku di daerah Raigad, negeri Maharashtra apabila keenam-enam kanak-kanak tersebut ditemui sudah meninggal dunia sebelum penduduk tempatan sempat menarik mereka keluar.
Dalam kejadian pada Isnin lalu, Runa Chikhuri Sahni, 30, didakwa telah mencampak mereka sebelum cuba melompat ke dalam perigi, lapor stesen televisyen NDTV.
Bagaimanapun, dia telah diselamatkan tepat pada masanya.
Lima kanak-kanak perempuan dan seorang lelaki berusia antara 18 bulan hingga 10 tahun sudah meninggal dunia ketika ditemui, kata polis.

Suspek kemudian ditahan atas tuduhan membunuh, kata pegawai kanan polis, Ashok Dudhe. – Agensi


Bekas pegawai bank dituduh pecah amanah RM292,175
Oleh MOHAMAD FAIZAL HASHIM

1 Jun 2022, 4:03 pm
JOHOR BAHRU – Bekas pegawai bank mengaku tidak bersalah di Mahkamah Sesyen, di sini hari ini atas 13 pertuduhan pecah amanah dengan memindahkan dana RM292,175 milik dua wanita ke tiga akaun berbeza termasuk akaun miliknya, pada 2017 dan 2018.
Tertuduh, Nurfarhana Atiqah Mohamad, 30, mengaku tidak bersalah selepas kesemua pertuduhan dibacakan jurubahasa di hadapan Hakim, Fatimah Zahari.
Mengikut empat kes pertuduhan, tertuduh telah melakukan pemindahan wang berjumlah RM93,550.74 dari akaun seorang wanita berusia 42 tahun ke akaun miliknya antara Disember 2017 dan Januari 2018.
Tertuduh yang bertugas di bahagian ‘Personal Financial Adviser’ ketika itu turut menghadapi enam pertuduhan memindahkan wang milik wanita yang sama berjumlah RM118,624.32 ke dalam akaun seorang lelaki antara April 2017 hingga Oktober 2018.
Bagi tiga pertuduhan berbeza, wanita terbabit didakwa melakukan pemindahan wang milik seorang wanita berusia 56 tahun berjumlah RM80,000 ke dalam akaun sebuah syarikat antara Oktober 2018 hingga November 2018.
Semua perbuatan itu didakwa dilakukan di sebuah bank cawangan Skudai di Taman Ungku Tun Aminah, Skudai di sini.

Pendakwaan dibuat mengikut Seksyen 408 Kanun Keseksaan yang membawa hukuman penjara maksimum 14 tahun dengan sebat dan boleh dikenakan denda, jika sabit kesalahan.
Mahkamah membenarkan tertuduh diikat jamin RM14,000 dengan seorang penjamin dengan syarat tambahan perlu melapor diri ke balai polis sebulan sekali selain menyerahkan pasport kepada mahkamah. Sebutan semula kes ditetapkan pada 3 Julai depan untuk serahan dokumen.-KOSMO! ONLINE


Suami isteri mengaku abai, pukul anak didenda RM14,000
Oleh DIYANATUL ATIQAH ZAKARYA

1 Jun 2022, 4:28 pm
MELAKA – Sepasang suami isteri didenda RM14,000 oleh Mahkamah Sesyen di sini hari ini selepas mengaku salah mengabai dan memukul anak mereka menggunakan penyapu dan tali pinggang sehingga cedera pada tahun lalu.
Hakim Nariman Badruddin menjatuhi hukuman itu terhadap tertuduh, Mohd. Saufi Md. Paiman, 39, dan isterinya, Nor Azlina Ab. Aziz, 39, yang membuat pengakuan itu sejurus pertuduhan dibacakan jurubahasa mahkamah.
Mengikut pertuduhan pertama dan kedua, tertuduh secara bersama-sama didapati mendedahkan anak sulung mereka yang ketika kejadian berusia 14 tahun sehingga menyebabkannya cedera.
Perbuatan itu dilakukan di rumah mereka di Taman Bukit Rambai pada pukul 7 pagi hingga 6 petang, 16 April 2021 dan antara 6 pagi hingga 8 pagi, 19 April tahun sama.
Bagi tindakan itu, tertuduh didakwa mengikut Seksyen 31(1) Akta Kanak-kanak 2001 dan dibacakan bersama Seksyen 34 kanun keseksaan.
Mengikut fakta kes, kejadian itu disedari oleh guru sekolah mangsa apabila remaja tersebut yang merupakan anak sulung daripada tiga beradik meluahkan dia telah dipukul oleh ayahnya.

Susulan itu, mangsa dibawa ke hospital dan rawatan lanjut mengesan pelbagai kesan kecederaan baru dan lama di seluruh badannya.
Polis memberkas ibu bapa mangsa pada 22 April 2021, selain merampas senjata dipercayai digunakan untuk mencederakan remaja tersebut iaitu sebatang penyapu, segulung tali pinggang dan pemukul lalat.-KOSMO! ONLINE


Gangguan bekalan elektrik bongkar kegiatan perlombongan bitcoin
Oleh KOSMO!

1 Jun 2022, 4:21 pm
Oleh KAMARIAH KHALIDI
SEPANG – Aduan daripada orang awam yang sering berhadapan dengan gangguan bekalan elektrik di Kota Warisan di sini akhirnya membawa kepada pembongkaran kegiatan melombong mata wang digital, bitcoin.
Bertindak atas aduan dan intipan yang dijalankan, Suruhanjaya Tenaga (ST) hari ini berjaya menyerbu empat buah premis rumah kedai yang dijadikan lubuk mesin bitcoin menerusi sebuah operasi yang dijalankan bermula pukul 10 pagi.
Timbalan Pengarah Unit Perancangan dan Penyelerasan Penguatkuasaan ST, Ahmad Tazmin Mohd Noordin berkata, siasatan mendapati sindiket berkenaan telah menjalankan operasi haram itu di antara bulan Disember lalu sehingga Mei dengan jumlah kerugian yang ditanggung Tenaga Nasional Berhad (TNB) sekitar RM30,000 sebulan bagi setiap premis.
“TNB anggarkan jumlah kerugian yang ditanggung akibat kecurian elektrik secara haram itu kira-kira RM30,000 di setiap premis, jadi jumlah keseluruhan bagi empat buah premis untuk tempoh enam bulan adalah sekitar RM720,000.
“Aktiviti kecurian elektrik oleh sindiket bitcoin ini bukan sahaja membahayakan nyawa orang awam, malah ia turut menjejaskan industri elektrik.

“Oleh itu kita sarankan kepada mana-mana pihak yang mendapati terdapat gangguan atau pemasangan secara haram dapat melaporkannya kepada TNB atau ST supaya ia dapat dihentikan terutamanya kepada pemilik yang menyewakan premis mereka,” katanya pada sidang akhbar selepas operasi serbuan itu di sini hari ini.
Jelas Ahmad Tazmin, seramai 50 anggota penguatkuasa terlibat dalam operasi yang dijalankan dengan kerjasama TNB, Majlis Perbandaran Sepang, Polis Diraja Malaysia, Suruhanjaya Perkhidmatan Air Negara serta Suruhanjaya Komunikasi dan Multimedia Malaysia.


Saham Serba Dinamik melonjak
Oleh KOSMO!

1 Jun 2022, 3:25 pm
PETALING JAYA – Saham syarikat penyedia perkhidmatan minyak dan gas, Serba Dinamik Holdings Bhd. melonjak sebanyak 15 peratus pada sebelah pagi.
Saham syarikat naik 1.5 sen kepada 11.5 sen, dengan sejumlah 53 juta saham diniagakan.
Serba Dinamik dalam satu kenyataan semalam berkata, Petronas telah memperbaharui lesen anak syarikatnya, Serba Dinamik Sdn. Bhd. untuk terus menawarkan bekalan dan perkhidmatan kepada syarikat minyak dan gas negara itu berserta kontraktornya.
Pembaharuan untuk tempoh setahun itu bermula pada 30 Mei 2022.
Pengasas dan Ketua Pegawai Eksekutif Serba Dinamik, Datuk Mohd. Abdul Karim Abdullah berkata, pembaharuan berkenaan membolehkan syarikat menyelaraskan aspek kewangannya.
“Ia menandakan kepercayaan Petronas terhadap kami. Hal ini amat bermakna memandangkan isu perundangan yang kami hadapi.

“Kami boleh terus mengambil bahagian dalam pelbagai bidaan dan melaksanakan kontrak sedia ada,” katanya. – KOSMO! ONLINE


Pahang Digital mantap pengurusan, pentadbiran kerajaan negeri
Oleh KHAIRULMIZAN YAHYA

1 Jun 2022, 3:59 pm
KUANTAN – Pelaksanaan pelan inisiatif lima tahun Pahang Digital 2021-2025 berjaya memantapkan pengurusan pentadbiran kerajaan negeri sekali gus memberi manfaat kepada rakyat, sektor awam dan swasta.
Pengerusi Jawatankuasa Sains, Teknologi, Inovasi, Komunikasi dan Multimedia negeri, Datuk Mohammad Fakhruddin Mohd Ariff berkata, pelaksanaan pelan tersebut membabitkan tiga fasa iaitu fasa pertama pada 2021 dan 2022 diikuti fasa kedua pada 2023 dan 2024 seterusnya fasa terakhir pada 2025.
“Fokus utama strategi dan inisiatif Pahang Digital ini adalah untuk memberikan perkhidmatan terbaik kepada rakyat, mengoptimakan hasil negeri, memastikan budaya digital diterapkan dalam kalangan rakyat serta menarik lebih banyak pelabur.
“Beberapa inisiatif digital yang dirancang pada fasa pertama telah berjaya dilaksanakan seperti parkir digital, pembangunan aplikasi Pahang Go, pendigital urusan di Pejabat Tanah dan Galian serta beberapa agensi kerajaan lain selain kutipan hasil secara digital,”katanya ketika berucap pada Majlis Pelancaran Pahang Digital 2021-2025 yang disempurnakan Pemangku Raja Pahang, Tengku Hassanal Ibrahim Alam Shah Al-Sultan Abdullah, di sini, semalam. -KOSMO! ONLINE


Batu konkrit dipercayai guna dalam kes pembunuhan wanita
Oleh ASLIZA MUSA

1 Jun 2022, 3:57 pm
IPOH – Polis menjumpai seketul batu konkrit dipercayai digunakan sebagai senjata dalam kes pembunuhan seorang wanita yang mayatnya ditemukan terbakar di tepi sungai dekat Kampung Talang Lama, Kuala Kangsar semalam.
Ketua Polis Perak, Datuk Mior Faridalathrash Wahid berkata, batu dengan kesan darah itu dijumpai berhampiran mayat yang masih belum dikenal pasti identitinya.
“Pemeriksaan awal pada mayat mangsa menjumpai terdapat satu kesan luka pada bahagian atas kepala sebelah kanan.
“Kita percaya, batu yang mempunyai kesan darah itu adalah senjata yang digunakan untuk mencederakan kepala simati,” katanya ketika dihubungi di sini hari ini.
Menurut Mior Farid, berdasarkan penelitian awal, mangsa dipercayai dibunuh dan dibakar dalam tempoh tidak lebih 24 jam sebelum mayatnya dijumpai.
Ujar beliau, ekoran mangsa dijumpai tanpa pengenalan diri, pihak forensik Hospital Kuala Kangsar akan melakukan x-ray dan pemeriksaan gigi simati terlebih dahulu.

Katanya, pada masa sama, pihak polis juga akan merakam cap jari simati untuk dianalisis.
“Bedah siasat ke atas mayat mangsa akan dijalankan esok di Unit Forensik Hospital Kuala Kangsar. Siasatan kes dijalankan mengikut Seksyen 302 Kanun Keseksaan kerana membunuh,” katanya.-KOSMO! ONLINE


Takut bersama undang penyakit faraj terkunci
Oleh KOSMO!

1 Jun 2022, 3:23 pm
PETALING JAYA – Sindrom faraj terkunci atau Vaginismus merupakan antara penyakit yang dihadapi oleh ramai wanita sehingga menyukarkan mereka untuk menimang cahaya mata.
Seperti perkongsian seorang doktor yang dikenali sebagai Dr. Kash Mustafa, dia memaklumkan kebanyakan pesakit yang mengalami masalah tersebut adalah disebabkan terlalu takut atau fobia untuk melakukan hubungan intim dengan pasangan sehingga mengakibatkan faraj tertutup dan bertukar keras seperti dinding.
“Penyakit ini berlaku apabila terdapat rangsangan pada bahagian faraj wanita sewaktu sesuatu ingin dimasukkan seperti jari atau alat sulit suami dan kemudian ia menyebabkan otot-otot faraj mengetat, tertutup, dan keras macam dinding.
“Bila dah tak boleh nak bersama, memang tak boleh mengandung dan mereka ini perlu mendapatkan rawatan dahulu untuk bantu ikhtiar mengandung,” jelasnya.
Berkongsi pengalaman, Dr. Kash menceritakan tentang pesakitnya yang terpaksa membatalkan rawatan untuk memulihkan keadaannya yang mengalami masalah faraj terkunci kerana telah diceraikan oleh suaminya.
“Dapat mesej dari pesakit, dia kata suami dah ceraikan, baginya rawatan Vaginismus tidak ada makna buatnya lagi,” kongsinya di media sosial.

Tambah Dr. Kash, sokongan suami adalah kekuatan yang sangat penting untuk kesembuhan si isteri sekiranya mereka mengalami masalah penyakit tersebut.
“Pejuang Vaginismus sangat memerlukan sokongan suami untuk sembuh,” katanya. – KOSMO! ONLINE


Jurutera ceroboh tandas wanita ‘fetish’  kasut dijel 7 hari, denda
Oleh NUZULSHAM SHAMSUDDIN

1 Jun 2022, 3:36 pm
KUALA LUMPUR – “Saya ada masalah fetish”, demikian pengakuan seorang lelaki yang juga jurutera perisian yang dipenjara tujuh hari dan didenda RM2,800 oleh Mahkamah Majistret di sini selepas mengaku bersalah atas dua pertuduhan menceroboh tandas wanita dan memiliki video lucah dalam telefon bimbit.
Sebelum hukuman dijatuhkan Majisret Nadia Othman bertanya kepada tertuduh Lai Wah Onn, 26, mengapa dia bertindak demikian (masuk tandas wanita) dan tertuduh kemudian menjawab ingin merakam muka dan kasut perempuan dari atas.
“Kamu buat untuk apa? (ambil gambar) soal Majistret. “Saya ada masalah “fetish”, jawab tertuduh. Fetish bermaksud keghairahan nafsu seksual terhadap sesuatu benda.
Terdahulu mengikut pertuduhan pertama tertuduh didakwa melakukan pencerobohan dalam tandas wanita dengan memasuki yang mana ia digunakan untuk kegunaan wanita sahaja.
Bagi kesalahan itu, pertuduhan dikemukaka mengikut Seksyen 447 Kanun Keseksaan yang memperuntukkan penjara maksimum enam bulan atau denda maksimum RM3,000 atau kedua-duanya sekali.
Sementara pertuduhan kedua tertuduh didakwa dalam milikannya bahan-bahan lucah iaitu video yang didakwa mengikut Seksyen 292 Kanun Keseksaan yang memperuntukkan hukuman penjara maksimum tiga tahun atau denda atau kedua-duanya.

Kedua-dua kesalahan itu dilakukan di tingkat 10 sebuah bangunan Jalan Sultan Ismail di sini pukul 6.15 petang pada 30 Mei lalu (2022).
Bagi pertuduhan pertama mahkamah menjatuhkan hukuman penjara tujuh hari dan denda RM2,000 manakala pertuduhan kedua jumlah penjara sama dan denda RM800.
Mahkamah memerintahkan hukuman penjara itu  berjalan serentak dan sekiranya tertuduh gagal membayar jumlah denda itu dia boleh dipenjara lagi selama tiga bulan dan tertuduh membayar jumlah denda berkenaan.
Ketika rayuan, tertuduh yang tidak diwakili peguam memohon hukuman denda kerana merupakan kesalahan kali pertama selain turut mengatakan ingin mendapatkan rawatan psikitri.
Bagaimanapun pendakwaan yang diwakili Timbalan Pendakwa Raya Nur Hafiezah Mohamed Fauzi memohon hukuman setimpal sebagai pengajaran.
Sejurus selepas hukuman hukuman dijatuhkan, Majistret Nadia memberi amaran supaya tidak mengulangi kesalahan sama kerana mahkamah memandang serius kesalahan tersebut.  -KOSMO! ONLINE


Anak OKU meraung dimarah bapa murid lain
Oleh KOSMO!

1 Jun 2022, 3:39 pm
PETALING JAYA – Menjaga dan membesarkan seorang anak yang berstatus orang kelainan upaya (OKU) memberi cabaran buat golongan ibu bapa.
Seperti kisah dikongsikan seorang pengguna media sosial, Zuera, dia meluahkan rasa kecewa apabila anaknya yang mempunyai masalah tantrum didakwa telah dimarahi oleh bapa seorang murid dari kelas lain.
Kejadian tersebut berlaku apabila anaknya dikatakan berebut botol air dengan murid tersebut sehingga berlaku kekacauan antara mereka menyebabkan bapa murid berkenaan berang.
“Kesnya bapa murid kelas lain datang serang dan marah anak saya di sekolah, dia tuduh anak saya cekik anak dia sebab berebut botol air.
“Anak saya kata tak buat, tapi dia masih marah, saya pun ditengkingnya sambil naik tangan macam nak tampar saya,” katanya menerusi hantaran di media sosial semalam.
Jelasnya, anaknya meraung di sekolah sehingga terpaksa ditenangkan gurunya sebelum dia sampai ke sekolah selepas dihubungi.

Tambah Zuera, dia terkilan kerana hanya masalah seorang murid sekolah yang masih kecil, seorang bapa sanggup bertindak kasar kepada anaknya.
“Sabar anakku, orang tak tahu awak OKU, ibu mana tak sedih tengok anak menangis macam ini,” luahnya.
Dalam pada itu, Zuera turut memaklumkan bahawa perkara tersebut telah diselesaikan secara damai dan pihak isteri kepada lelaki berkenaan tampil memohon maaf kepadanya.
“Peringatan untuk diri saya juga, segala hal boleh bincang elok-elok, jaga emosi dan adab terutama di sekolah, di depan anak-anak dan budak-budak,” ujarnya. – KOSMO! ONLINE


17 disaman ‘bersidai’ di Jalan ‘New Zealand Malaysia’
Oleh NOR SHAFAWATI YUP

1 Jun 2022, 3:45 pm
SEREMBAN – Sebanyak 17 saman dikeluarkan kepada pengguna jalan raya yang ‘bersidai’ di lorong kecemasan laluan Jalan Temiang-Pantai di sini yang diberi jolokan ‘New Zealand Malaysia’ dalam operasi petang semalam.
Ketua Polis Daerah Seremban, Asisten Komisioner Nanda Maarof berkata, operasi dijalankan Bahagian Siasatan dan Penguatkuasaan Trafik (BSPT) Daerah Seremban bermula pukul 5.30 petang itu dijalankan kerana  lokasi berkenaan sering menjadi tumpuan kerana pemandangannya yang memukau.
“Operasi Halangan dijalankan bagi mengelakkan tindakan segelintir pengguna jalan raya yang berhenti di lorong kecemasan di sepanjang laluan itu sehingga boleh mengundang bahaya.
“Sebanyak 17 saman dikeluarkan dan tindakan penguatkuasaan akan diteruskan bagi menjamin keselamatan pengguna jalan raya,” katanya dalam kenyataan di sini hari ini.

Nanda berkata, tindakan memberhentikan kenderaan di bahu jalan atau lorong kecemasan boleh diambil tindakan mengikut Kaedah 50 Kaedah-Kaedah Lalu Lintas Jalan 1959 iaitu larangan terhadap halangan dan Kaedah 53 Kaedah-Kaedah Lalu Lintas Jalan 1959.
Pesalah juga boleh diambil tindakan mengikut Seksyen 268 Kanun Keseksaan kerana melakukan mudarat awam.-KOSMO! ONLINE


Jabatan agama NS lupus komputer judi bernilai RM100,000
Oleh AFIFI HAFIZ MOHD NOR

1 Jun 2022, 2:58 pm
SEREMBAN – Sebanyak 36 unit komputer bernilai RM100,000 telah dilupuskan Jabatan Hal Ehwal Agama Islam Negeri Sembilan (JHEAINS) berkaitan kes judi hari ini.
Menurut Pengarahnya, Datuk Mohd. Zaidi Ramli, semua barangan yang dilupuskan adalah hasil rampasan dalam operasi yang dilakukan di negeri ini dari tahun 2010 hingga 2016.
Katanya, barang yang dilupuskan dari kes yang telah selesai dibicarakan di mahkamah bagi kes di bawah Seksyen 79A(1) Enakmen Jenayah Syariah Negeri Sembilan (JSNS) 1992 iaitu berjudi.
“Barang-barang yang dilupuskan telah mendapat perintah pelupusan daripada mahkamah atau Ketua Pendakwa Syarie berdasarkan peruntukan Seksyen 205 (2) Enakmen Tatacara Jenayah Syariah Negeri Sembilan 2003.
“Anggaran denda yang dikenakan disabitkan di kepada semua tertuduh berjumlah RM90,000,” katanya pada sidang akhbar di Pusat Dakwah Islamiah Negeri Sembilan di sini hari ini. -KOSMO! ONLINE


Jangan biarkan Jambatan Pulau Pinang jadi mercu tanda bunuh diri
Oleh SAFINA RAMLI

1 Jun 2022, 3:51 pm
GEORGETOWN – Kerajaan negeri dan pihak berkuasa terlibat perlu mencari langkah segera bagi memastikan Jambatan Pulau Pinang tidak terus dianggap sebagai satu mercu tanda lokasi orang ramai untuk membunuh diri di situ.
Mohd. Yusni Mat Piah (Pas-Penaga) berkata, awal pagi tadi berlaku satu lagi kes membabitkan seorang anak muda yang bertindak terjun daripada Jambatan Pulau Pinang.
”Situasi ini amat mengejutkan dan tidak boleh dibiarkan terus berlaku, kita apabila dengar ada orang terjun dari Jambatan Pulau Pinang mood pun tidak menjadi elok. Kita tidak mahu Jambatan Pulau Pinang berterusan dianggap sebagai mercu tanda masyhur orang membunuh diri.
”Kerajaan perlu mengambil langkah segera bagi mengatasi masalah ini antaranya dengan membentuk situasi di tempat kerja dan institusi kekeluargaan yang harmoni,” katanya dalam sidang Dewan Undangan Negeri (DUN) di sini hari ini.
Menurut Mohd. Yusni, kes-kes bunuh diri di Jambatan Pulau Pinang semakin meningkat setiap tahun dan sehingga Jun tahun ini sebanyak 16 kes dicatatkan.
”Setakat Januari hingga Mei terdapat 15 kes dicatatkan, hari ini ada satu kes menjadikan 16 kes bunuh diri berlaku di Jambatan Pulau Pinang.

”Kejadian ini dipercayai berlaku akibat masalah kesihatan mental dan ia amat membimbangkan kerana penyakit mental berpotensi menjadi penyakit kedua yang paling tinggi dihidapi rakyat negara ini selepas penyakit jantung,” katanya. -KOSMO! ONLINE


Dua lelaki ditahan cuba seludup 1.35 tan daun ketum
Oleh OTHMAN YAHAYA

1 Jun 2022, 3:56 pm
SUNGAI PETANI – Cubaan dua lelaki untuk menyeludup 1.35 tan daun ketum ke selatan tanah air gagal apabila lori dinaiki mereka ditahan ketika melalui sekatan jalan raya berdekatan hentian rehat dan rawat (R&R) Gurun Lebuh Raya Utara Selatan di sini malam kelmarin.
Dua suspek berusia 36 tahun itu ditahan sepasukan anggota dari Unit Peronda Lebuh Raya (EMPV) Zon Utara pada pukul 11.30 malam yang bertugas di sekatan itu.
Ketua Polis Daerah Kuala Muda, Asisten Komisioner Zaidy Che Hassan berkata, pemeriksaan ke atas lori jenis Mitsubishi dinaiki dua suspek terbabit menemui 135 bungkusan plastik hitam mengandungi daun ketum dianggarkan bernilai RM16,200.
“Siasatan awal mendapati daun ketum itu dibekalkan oleh seorang lelaki warga Thailand yang tinggal di Sik dekat sini sebelum dibawa untuk dijual ke selatan tanah air.
“Suspek pertama yang merupakan pemandu lori itu sanggup menyewa lori dan membayar upah kepada suspek kedua sebanyak RM500 untuk satu perjalanan membantunya menyeludup daun ketum kerana dipercayai bakal memperoleh keuntungan yang banyak,” katanya pada sidang akhbar di Ibu Pejabat Polis Daerah (IPD) Kuala Muda sini hari ini.
Kata Zaidy, dua suspek berkenaan dipercayai terlibat dalam aktiviti itu sejak dua bulan lalu. – KOSMO! ONLINE


Kanser payudara penyakit utama wanita di Malaysia
Oleh KOSMO!

2 Jun 2022, 9:37 pm
PETALING JAYA – Kanser payudara dianggap sebagai kanser biasa dan kebanyakan wanita menganggap ia penyakit tidak berbahaya sehingga mereka sering mengabaikannya.
Bagaimanapun, seorang pengamal perubatan, Dr. Nur Khaisiyah Othman mendedahkan penyakit tersebut ketika ini telah menyumbang kira-kira 34.1 peratus daripada keseluruhan penyakit kanser yang dialami wanita di negara ini.
Nur Khaisiyah
Lebih membimbangkan katanya, kebanyakan kes tersebut hanya boleh dikesan pada tahap ketiga dan ke atas.
Jelas Nur Khaisiyah, pada peringkat tersebut rawatan lebih mencabar serta rumit dan memerlukan kos yang lebih besar.
“Walaupun masih belum ada penawar, kanser pada tahap empat masih boleh dirawat menerusi terapi yang disasarkan menerusi ubat yang ditujukan kepada protein pada sel kanser payudara.
“Terapi yang dikhususkan seperti perencat CDK4/6 telah terbukti dapat membantu pesakit mencapai kualiti hidup yang lebih baik,”katanya kepada Kosmo!.

Nur Khaisiyah yang juga lulusan Universiti Perubatan Sechenov Pertama Moscow menambah, terapi tersebut perlu dijadikan sebagai salah satu alternatif yang mampu dibayar oleh majoriti pesakit kanser payudara di negara ini.
“Kanser payudara kekal sebagai salah satu penyakit tidak berjangkit (NCD) yang paling biasa dirawat di bawah program pemeriksaan kesihatan Skim Peduli Kesihatan untuk Kumpulan B40 (PeKa B40).
“Sudah tiba masanya untuk kerajaan meneroka cara bagi menjadikan terapi sasaran mampu dibayar supaya mereka yang didiagnosis dengan mudah terutamanya pesakit B40 agar mereka mendapat akses yang lebih baik kepada rawatan berkualiti,”ujarnya.-KOSMO! ONLINE


Pelajar tingkatan 2 mati lemas di Sungai Terengganu
Oleh MOHD AZLI ADLAN

2 Jun 2022, 9:40 pm
KUALA TERENGGANU – Kegembiraan lapan rakan sekampung bermain air tertukar tragedi apabila salah seorang daripada mereka lemas di Sungai Terengganu berhampiran Kampung Teluk Pasu di sini hari ini.
Mayat mangsa, Muhammad Izha Amzar Anuar, 14, ditemui di dasar sungai tersebut oleh pasukan mencari dan menyelamat pada pukul 7.15 malam.
Penolong Pengarah Operasi Jabatan Bomba dan Penyelamat Terengganu, Muhammad Basri Kamarazaman berkata, sebelum kejadian, pelajar tingkatan dua Sekolah Menengah Kebangsaan (SMK) Manir itu sedang mandi di lokasi kejadian bersama tujuh rakannya.
“Mereka berenang sambil berpaut pada sebuah bekas diperbuat daripada fiber.
“Bekas itu dikatakan tiba-tiba tidak stabil menyebabkan kesemua remaja itu hilang keseimbangan lalu terlepas daripada pautan,” katanya ketika ditemui di lokasi kejadian di Kampung Teluk Pasu di sini hari ini.
Muhammad Basri berkata, Muhammad Izha Amsa gagal menyelamatkan diri lalu tenggelam ke dalam sungai.

Tambah beliau, enam rakannya yang lain cuba menyelamatkan mangsa tetapi gagal sebelum terpaksa berenang ke tebing sungai bagi menyelamatkan diri.
“Sepasukan anggota bomba telah menubuhkan pasukan mencari dan menyelamat sebaik menerima maklumat berhubung kejadian lemas itu pada pukul 5.58 petang.
“Anggota bomba yang melakukan selaman menjumpai mayat mangsa di dasar sungai yang sedalam kira-kira 5.18 meter,” katanya.
Muhammad Basri berkata, mayat Muhammad Izha Amsa telah dibawa ke tebing sungai sebelum dihantar ke Unit Forensik, Hospital Sultanah Nur Zahirah di sini untuk tindakan lanjut. – KOSMO! ONLINE


Lelaki samun telefon bimbit diberkas
Oleh NOR AZIAH MAT NOH

2 Jun 2022, 10:27 pm
PETALING JAYA – Polis berjaya memberkas seorang lelaki dipercayai terlibat jenayah samun telefon bimbit dalam kejadian di sekitar PJS3, di sini malam kelmarin.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kejadian itu berlaku pada pukul 7.10 malam.
“Mangsa yang merupakan lelaki berusia 36 tahun itu sedang menaiki kereta dan berhenti di lampu isyarat sambil menggunakan telefon bimbit.
“Suspek yang menunggang motosikal telah meragut telefon bimbit milik mangsa lalu melarikan diri,” katanya dalam kenyataan di sini hari ini.
Susulan itu, polis telah menjalankan serbuan di sekitar Pusat Dagangan PJCC awal pagi semalam dan berjaya menangkap suspek warga tempatan yang berusia lingkungan 28 tahun.
Jelas beliau, pihaknya turut merampas sebuah telefon bimbit yang disyaki hasil samun dan pakaian serta sebuah motosikal dipercayai digunakan suspek semasa kejadian.

Katanya, hasil semakan juga mendapati suspek mempunyai 18 rekod lampau melibatkan jenayah samun dan curi kenderaan.
“Selain itu, suspek juga mempunyai tiga rekod lampau berkaitan penyalahgunaan dadah.
“Suspek telah direman selama enam hari bermula semalam bagi membantu siasatan dibawah Seksyen 392 Kanun Keseksaan,” ujarnya. – KOSMO! ONLINE


Kenderaan berat dilarang masuk Lembah Klang waktu puncak
Oleh MOHD. HUSNI MOHD. NOOR

2 Jun 2022, 9:27 pm
PUTRAJAYA – Kenderaan berat dengan muatan (BDM) melebihi 7.5 tan ke atas dilarang menggunakan jalan raya pada waktu puncak terutama di laluan utama di sekitar Lembah Klang.
Itu larangan terbaharu dikeluarkan Jabatan Pengangkutan Jalan (JPJ) bagi mengatasi isu kesesakan lalu lintas yang berlaku di sekitar Lembah Klang ketika ini.
Ketua Pengarahnya, Datuk Zailani Hashim berkata, dua waktu yang tidak dibenarkan kenderaan berat masuk iaitu pukul 6.30 pagi hingga 9.30 pagi dan 4.30 petang hingga 7.30 petang.
Beliau berkata, larangan waktu terhad itu membabitkan 10 laluan pada waktu pagi dan lapan laluan pada waktu petang.
“Waktu pagi membabitkan semua jalan di pusat bandar Kuala Lumpur, Jalan Kuching, Jalan Genting Klang, Jalan Cheras, Lebuhraya Plus, Jalan Tun Razak, Jalan Istana, Jalan Segambut dan Jalan Sentul.
“Bagi waktu petang pula, ia membabitkan laluan Jalan Kepong, Jalan Ipoh, Jalan Gombak, Jalan Genting Klang, Jalan Cheras, Jalan Sungai Besi dan Jalan Kelang Lama,” katanya menerusi satu kenyataan hari ini.

Jelas beliau, pihaknya mahu pengendali syarikat atau pemandu kenderaan barangan mematuhi larangan itu dan dilarang menggunakan jalan raya sekurang-kurangnya 5 kilometer dari pusat bandar.
Zailani berkata, penguatkuasaan bagi kesalahan sekatan larangan itu dibuat berdasarkan peraturan dibawah Subseksyen 79(2) Akta Pengangkutan Jalan 1987 (Akta 333).
Menurutnya, jika didapati ingkar, tindakan kompaun boleh dikenakan dengan tidak melebihi RM300 atau boleh didakwa di mahkamah yang mana denda yang boleh dikenakan tidak kurang RM300 dan tidak melebihi RM2,000. – KOSMO! ONLINE


Giatmara perlu peruntukan lebih besar sedia kelengkapan
Oleh MOHD. RAFIE AZIMI

2 Jun 2022, 9:34 pm
ALOR SETAR – Giatmara memerlukan peruntukan lebih besar untuk menyediakan kemudahan lengkap di pusat latihan itu yang mementingkan pembelajaran secara praktikal dalam kalangan pelatihnya.
Pengerusinya, Datuk Abdul Halim Mansor berkata, prasarana sedia ada di pusat tersebut masih mempunyai ruang untuk diperbaiki lagi.
“Keadaannya tidaklah teruk tetapi kita ketika ini memiliki peruntukan terlalu kecil dalam konteks untuk majukan modal insan di negara ini.
“Kita mengutamakan pengajaran kemahiran berdasarkan praktikal, jadi di situ banyak bahan dan keperluan diperlukan,” katanya pada sidang akhbar selepas menyempurnakan Majis Anugerah Tahunan Giatmara Kedah 2021 di sini hari ini.
Sehubungan itu, kata Abdul Halim, pihaknya memerlukan sokongan daripada kerajaan tempatan, wakil rakyat dan badan ekonomi negara.
“Giatmara perlu dilihat sebagai aset kemajuan teknologi dan ekonomi negara dan kalau perkara itu tidak dipedulikan, kami tidak boleh maju sendiri kerana Giatmara bukanlah entiti perniagaan yang menjana keuntungan,” ujarnya.

Dalam pada itu, menurutnya, permintaan untuk menyertai Giatmara ketika ini juga terpaksa dihadkan kerana telah melebihi peruntukan diterima. -KOSMO! ONLINE


2 individu didera, direnjat elektrik bukan rakyat tempatan
Oleh NOR AZIAH MAT NOH

2 Jun 2022, 10:17 pm
PETALING JAYA – Polis Diraja Malaysia (PDRM) hari ini mengesahkan dua video tular di media sosial memaparkan dua individu diugut dan didera dengan alat renjatan elektrik bukan warga Malaysia.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, pihaknya terkesan penularan dua video terbabit yang berdurasi 54 saat dan satu minit 47 saat di media sosial.
“Dalam video pertama, seorang wanita dipercayai warga Vietnam digari di atas katil dan diugut dengan alat renjatan elektrik manakala video kedua pula memaparkan seorang lelaki didera dengan alat yang sama.
“Mangsa dipercayai bukan warga negara ini dan insiden-insiden tersebut berlaku di luar negara,” katanya dalam kenyataan di sini hari ini.
Mengulas lanjut, polis menasihati orang ramai agar tidak menyebarkan video tersebut kerana dikhuatiri mampu mencetuskan kebimbangan dengan penyebaran video yang tidak diketahui kesahihannya.
Tambahnya, polis turut mengalu-alukan kerjasama masyarakat sekiranya mempunyai maklumat berhubung perkara terbabit untuk disalurkan ke mana-mana balai polis berdekatan. – KOSMO! ONLINE


MBSJ tangguh tempat letak kereta zon 2 jam
2 Jun 2022, 9:50 pm
PETALING JAYA – Majlis Bandaraya Subang Jaya (MBSJ) menangguhkan pelaksanaan tempat letak kereta zon dua jam di kawasan komersial pentadbiran MBSJ yang dijadualkan bermula pada 1 Jun 2022.
MBSJ dalam satu kenyataan berkata, pelaksanaan itu ditanggungkan memandangkan pindaan Perintah Pengangkutan Jalan (Peruntukan Tempat Letak Kereta) (Majlis Bandaraya Subang Jaya) (Pindaan) 2022 masih belum diluluskan oleh Kerajaan Negeri dan belum diwartakan.
“Ia melibatkan tempat letak kereta zon dua jam di empat lokasi jalan utama iaitu Zon Subang Jaya di Jalan USJ 10 dan Jalan SS15 manakala Zon Puchong di Jalan Bandar Puteri dan Jalan Kenari.
“Dijangkakan, jika tempat letak kereta zon dua jam ini dapat direalisasikan dalam waktu yang terdekat ia akan mengurangkan masalah kesesakan lalulintas di kawasan hotzone serta masalah double parking,” katanya di sini hari ini.
Tambah kenyataan itu katanya, pihak Majlis juga telah menyediakan 1,922 petak tempat letak kereta daripada 10,027 petak tempat letak kereta disemua kawasan komersial yang dimohon untuk diwartakan.
“Pihak MBSJ juga telah melaksanakan semua urusan penyediaan infrasruktur seperti mengecat petak, pemasangan papan tanda dan penyelarasan aplikasi tempat letak kereta pintar (smart parking),” tambahnya. – KOSMO! ONLINE


Jepun wajibkan cip pengenalan untuk kucing, anjing peliharaan
Oleh KOSMO!

2 Jun 2022, 9:00 pm
TOKYO – Undang-undang di Jepun yang berkuatkuasa semalam menetapkan bahawa peniaga haiwan perlu menanam mikrocip elektronik pada anjing dan kucing supaya pemilik dapat menemuinya jika ia sesat, lapor laman berita News On Japan.
Badan perundangan negara itu, Diet Jepun meluluskan undang-undang yang disemak semula mengenai kebajikan dan pengurusan haiwan pada 2019.
Kerajaan tempatan merekodkan kira-kira 72,000 anjing dan kucing yang terbiar atau hilang pada setiap tahun.
Undang-undang itu mewajibkan kedai haiwan peliharaan, penternak dan penjual untuk menanam cip silinder berukuran panjang satu sentimeter dengan diameter dua milimeter. Ia turut mengandungi nombor pengenalan 15 digit.
Nama penjual dan nama haiwan, jantina, baka dan warna bulu perlu didaftarkan pada pangkalan data kerajaan.
Butiran pemiliknya seperti nama, alamat dan nombor telefon juga perlu didaftarkan dalam tempoh 30 hari selepas pembelian.

Orang yang sudah mempunyai kucing atau anjing, mereka yang akan memilikinya dan kumpulan perlindungan haiwan digesa untuk menanam cip pada haiwan tersebut. – Agensi


Skuad negara gagal kejutkan juara bertahan
2 Jun 2022, 11:38 pm
HASRAT skuad Bawah 23 Tahun (B-23) negara untuk cipta kejutan pada aksi sulung Kumpulan C Piala Asia B-23 tidak kesampaian apabila tunduk 4-1 kepada Korea Selatan di Stadium Lokomotiv, sebentar tadi.
Tempoh 10 minit terakhir menjadi detik paling mengecewakan buat pengendali negara, Brad Maloney apabila gawang negara bocor dua kali dalam tempoh empat minit menerusi Cho Young Wook.
Sekalipun tewas, masih ada nota positif mampu dijelmakan pemain negara apabila langsung tidak menunjukkan rasa gerun dengan status lawan selaku juara bertahan malah pemain pertahanan negara, Harith Haiqal Adam Afkar terus membuktikan kualiti dimilikinya apabila sering menjadi benteng terakhir kepada banyak percubaan Korea Selatan.
Terdahulu, Korea Selatan yang lebih mendominasi permainan dihimpit kecewa apabila pemain negara cukup berdisiplin ketika bertahan dan skuad Taegeuk Warriors terpaksa menunggu sehingga minit ke-31 untuk membuka jaringan menerusi Lee Sang Min.
Anak buah Brad Maloney seakan mula menerapkan permainan lebih berani sebaliknya pertahanan lawan nyata lebih baik untuk mengekang setiap gerakan diatur Malaysia.
Selepas itu, kecemerlangan penjaga gol negara, Rahadiazli Rahalim berjaya menafikn beberapa lagi percubaan bahaya dari Korea Selatan.

Hanya tiga minit selepas babak kedua bersambung, Korea Selatan makin selesa dan kali ini giliran Kim Tae-hwan mencipta nama selaku penjaring selepas rembatan derasnya dari luar kotak penalti gagal dihalang oleh mana-mana pemain negara.
Skuad negara seakan tiada pilihan lain, terpaksa bermain secara terbuka dan hasilnya, minit ke-82, berpunca daripada serangan balas, kapten negara, Mukhairi Ajmal Mahadi pamer ketenangan untuk meledak gol pertama Malaysia.
Bagaimanapun, Young Wook segera mematikan sisa perjuangan skuad negara apabila menambah dua lagi gol buat Korea Selatan pada minit ke-88 dan di masa tambahan babak kedua. -KOSMO! ONLINE


Minta lagu Justin Bieber sebelum dikebumikan
Oleh KOSMO!

2 Jun 2022, 10:00 pm
JAKARTA – Sebuah klip video tular di media sosial Indonesia kerana memaparkan acara pengebumian di Bali yang diiringi lagu nyanyian penyanyi terkenal, Justin Bieber, lapor laman berita Suara.com.
Video berkenaan dimuat naik pada akaun TikTok @madesurata0.
Rakaman memaparkan waris si mati sedang menyanyikan lagu bertajuk Ghost nyanyian Justin Bieber.
Berdasarkan maklumat yang disampaikan, perkara tersebut diminta oleh mendiang sebelum dia meninggal dunia.
Bagi memenuhi hasrat terakhirnya, keluarga terdekat dan jirannya membantu merealisasikan hasrat mendiang.
Seorang lelaki dilihat menghalakan mikrofon ke arah mereka ketika sedang bernyanyi.

Video berkenaan mendapat perhatian netizen di ruangan komen.
“Saya kira sedih ternyata sesat,” tulis seorang netizen.
“Kalau saya kat sana, tak jadi sedih dah,” komen netizen lain. – Agensi


Tiga bot nelayan Vietnam jadi tukun tiruan
Oleh TOREK SULONG

2 Jun 2022, 7:07 pm
KOTA BHARU – Agensi Penguatkuasaan Maritim Malaysia (APMM) Kelantan melupuskan sebanyak tiga buah bot nelayan warga Vietnam yang telah dilucut hak untuk dijadikan tukun tiruan di lokasi 5.2 batu nautika dari Kuala Besar di sini hari ini.
Tiga bot itu dilupuskan menerusi kaedah penenggelaman dengan kerjasama dan kepakaran Institut Sumber Marin Asia Tenggara dan Jabatan Perikanan Malaysia.
Pengarah APMM Kelantan, Kepten Maritim Syed Nor Adli Syed Ab. Rahman berkata, bot itu telah dilucut hak oleh mahkamah selepas ditahan dalam Op Damai dan OP Kuda Laut baru-baru ini.
Menurutnya, tiga bot itu ditahan bersama 21 nelayan warga Vietnam termasuk tekong bersama 500 kilogram ikan, 9,000 liter diesel, peralatan navigasi dan alat menangkap ikan yang bernilai RM 4.5 juta.
“Kesemua nelayan telah disabitkan dengan kesalahan di bawah Seksyen 15 (1) (a) Akta Perikanan 1985 kerana menangkap ikan tanpa kebenaran Ketua Pengarah Perikanan Malaysia.
“Tekong ketiga-tiga bot turut disabitkan dengan kesalahan di bawah Seksyen 16 (3) Akta Perikanan 1985 kerana gagal memaklumkan pegawai berkuasa melalui radio atau faksimili tentang nama negara, bendera, lokasi laluan dan destinasi vesel dalam hal memasuki perairan perikanan Malaysia,”katanya dalam satu kenyataan hari ini.

Menurut Syed Nur Adli, nilai denda mahkamah bagi kesemua nelayan asing yang ditahan berjumlah RM 4.4 juta, namun mereka memilih untuk dipenjarakan.
Dalam perkembangan sama, menurutnya, APMM Kelantan telah melupuskan sebanyak 249 bot nelayan asing Vietnam dengan anggaran nilai RM373 juta sejak 2007. – KOSMO! ONLINE


Saya akan jumpa PM, tunggu sidang media khas – Zuraida
Oleh SITI A'ISYAH SUKAIMI

2 Jun 2022, 8:11 pm
SEPANG – “Insya-Allah saya akan jumpa Perdana Menteri dalam masa terdekat untuk berbincang tentang kedudukan saya dalam kabinet,” demikian ujar Menteri Perusahaan Perladangan dan Komoditi, Datuk Zuraida Kamaruddin.
Menurutnya, beliau masih menunggu tarikh untuk bertemu Datuk Seri Ismail Sabri Yaakob dan selepas pertemuan tersebut, satu sidang akhbar khas akan diadakan.
“Saya nak berbincang dengan Perdana Menteri, itu (jawatan kabinet) masih lagi belum (dibincangkan). Saya belum dapat tarikh dan saya akan buat satu sidang media khas selepas perkara-perkara ini selesai.
“Insya-Allah sidang media khas dalam minggu depan. Hari ini Khamis, Jumaat, Sabtu dan Ahad awak rehat dulu. Minggu depan (sidang akhbar),” katanya kepada media ketika ditemui di Lapangan Terbang Antarabangsa Kuala Lumpur (KLIA) selepas tiba dari Turki di sini hari ini.
Dalam pada itu, beliau mengesahkan sudah membuat permohonan menyertai Parti Bangsa Malaysia (PBM) dan ia kini didalam proses.
Ditanya mengenai wadah baharu perjuangan politiknya, Zuraida berkata, beliau akan menjelaskan perkara tersebut kemudian kerana mahu menyelesaikan isu dengan kerajaan.

“Yang itu kemudian saya cerita, saya ambil masa lagi kerana saya selesaikan dahulu isu saya dengan kerajaan,” ujarnya.
Pada 26 Mei lalu, Ahli Parlimen Ampang itu mengumumkan keluar daripada parti Pribumi Bersatu Malaysia (Bersatu) dan menyertai PBM. – KOSMO! ONLINE


Harga vaksin Covid-19 tertakluk dibawah harga siling
Oleh KOSMO!

2 Jun 2022, 7:45 pm
Oleh KAMARIAH KHALIDI
PUTRAJAYA – Kementerian Kesihatan (KKM) memaklumkan harga vaksin Covid-19 yang berada di pasaran swasta adalah tertakluk kepada harga siling dibawah Akta Kawalan Harga dan Antipencatutan 2011 (Akta 723).
Timbalan Menteri Kesihatan I, Datuk Dr. Noor Azmi Ghazali berkata, pengamal perubatan swasta perlu mematuhi harga siling tersebut sepertimana ditetapkan bagi dua produk vaksin yang berdaftar dengan Pihak Berkuasa Kawalan Dadah (PBKD) dan boleh dipasarkan di pasaran swasta.
Menurut beliau, harga maksimum perdos untuk CoronaVac Suspension for Injection SAR- CoV2 Vaccine (Vero Cell), Inactivated dan COVILO Suspension for Injection COVID-19 Vaccine (Vero Cell), Inactivated masing-masing adalah RM62 bagi harga borong manakala RM77 untuk harga runcit.
“KKM ingin menjelaskan juga bahawa harga runcit maksimum yang ditetapkan adalah tidak termasuk kos pengendalian perkhidmatan vaksinasi. Kos vaksinasi di pasaran swasta turut merangkumi caj-caj yang ditetapkan sendiri oleh pengamal perubatan dan hospital swasta terlibat.
“Ia meliputi fi konsultasi dalam jadual ketujuh dibawah Akta Kemudahan dan Perkhidmatan Jagaan Kesihatan Swasta 1998 [Akta 586], caj perkhidmatan dan caj barangan pakai buang (Consumables) yang digunakan ketika mengendalikan suntikan vaksin Covid-19,” katanya dalam satu kenyataan hari ini.

Justeru katanya, kos akhir yang perlu dibayar oleh pengguna adalah merangkumi kos vaksin Covid-19 iaitu harga runcit maksimum yang ditetapkan, fi konsultasi dan kos pengendalian perkhidmatan vaksinasi iaitu caj perkhidmatan dan caj barangan pakai buang. – KOSMO! ONLINE


Pengambilan guru one-off: Tiada kuota khas untuk calon CoS
Oleh MOHD. HUSNI MOHD. NOOR

2 Jun 2022, 8:21 pm
PUTRAJAYA – Tiada sebarang kuota khas diperuntukkan kepada calon guru kontrak perkhidmatan (CoS) bagi program pengambilan guru secara one-off.
Itu jelas Menteri Kanan Pendidikan, Datuk Dr. Radzi Jidin berhubung salah faham yang timbul berkaitan kedudukan guru CoS bagi pengambilan khas guru itu.
Menurutnya, beliau pada awalnya sudah menjelaskan bahawa keutamaan pengambilan khas itu diberikan graduan yang mempunyai ikhtisas pendidikan.
“Sekiranya ada kekosongan selepas mengambil kira calon yang ada ikhtisas pendidikan yang layak maka, barulah kita buka kepada mereka yang tidak mempunyai ikhtisas pendidikan.
“Bagaimanapun, kita tidak mempunyai data lengkap mengenai bilangan graduan yang memiliki ikhtisas pendidikan dalam pasaran.
“Disebabkan tiada data lengkap itu, kita buat unjuran dan hantar sekitar 4,000 calon yang tidak ada ikhtisas pendidikan kepada Jabatan Perkhidmatan Awam (JPA) untuk diperakukan,” katanya pada sidang akhbar hari ini.

Katanya, senarai 4,000 calon itu sebenarnya hanya senarai pendek bukannya kuota khusus kepada calon CoS.
Jelas Radzi lagi, JPA hanya bertindak memberi perakuan dan urusan memilih atau pelantikan berdasarkan bilangan yang diperlukan akan dibuat oleh Suruhanjaya Perkhidmatan Pendidikan (SPP) selaku badan berkuasa melantik. – KOSMO! ONLINE


Geng Sedar tumpas dengan penahanan 5 remaja
Oleh ROSLIZA MOHAMED

2 Jun 2022, 7:17 pm
TUMPAT – Lima remaja yang merupakan ahli kumpulan yang aktif mencuri motosikal jenis Honda EX5 dan Yamaha 125Z di daerah ini dicekup dalam serbuan yang dijalankan di beberapa lokasi berasingan di Kampung Sedar di sini semalam.
Kesemua suspek dipercayai merupakan ahli Geng Sedar yang berusia dalam lingkungan 17 dan 18 tahun itu masing-masing ditahan dalam operasi yang dijalankan oleh polis kira-kira pukul 11 malam sehingga awal pagi tadi.
Ketua Polis Daerah Tumpat, Asisten Komisioner Amran Dolah berkata, pihaknya menerima maklumat awal mengenai kecurian sebuah motosikal jenis Honda EX5 di Kampung Paloh, Palekbang di sini pada pukul 10 malam kelmarin.
Menurutnya, berdasarkan maklumat itu, polis berjaya menahan seorang remaja berusia 17 tahun bersama sebuah motosikal yang sudah dileraikan di Kampung Sedar di sini.
“Soal siasat terhadap suspek, remaja itu telah membongkar kegiatan yang dilakukan olehnya bersama empat rakan yang lain. Justeru itu, polis menyerbu tiga buah rumah dan menahan empat lagi suspek bersama tiga buah motosikal.
“Berdasarkan maklumat daripada suspek, polis turut menjumpai tiga buah rangka motosikal di dalam tali air di kampung berkenaan dipercayai telah dileraikan oleh mereka ,” katanya pada sidang akhbar di Ibu Pejabat Polis Daerah (IPD) Tumpat di sini hari ini.

Menurutnya, siasatan lanjut mendapati, kesemua rampasan dianggarkan bernilai RM30,000 dan rangka motosikal yang dicuri suspek dipercayai dijual kepada rakan-rakan mereka pada harga yang murah.
Katanya, polis percaya penangkapan lima suspek itu berjaya menyelesaikan enam kes kecurian motosikal di Tumpat yang dilaporkan bermula Mac lalu. – KOSMO! ONLINE


Jenaka jual jari kaki tular di Afrika, dianggap benar
Oleh KOSMO!

2 Jun 2022, 7:30 pm
HARARE – Sebuah jenaka tular di media sosial mengenai rakyat Zimbabwe yang dikatakan menjual jari kaki mereka untuk mendapatkan sejumlah wang dipandang serius di beberapa negara Benua Afrika lain, lapor Badan Penyiaran British (BBC) semalam.
Pengguna Twitter di Uganda dan Nigeria mula berkongsi ciapan mengenai isu tersebut. Sebuah stesen radio Kenya turut memuatnaik ciapan mengenainya tetapi mengakui bahawa ia belum disahkan.
Sebuah catatan blog kemudian mendakwa bahawa penjualan itu berlaku di pusat beli-belah Ximex di ibu negara Zimbabwe, Harare.
Catatan itu memetik mesej dalam aplikasi perbualan Whatsapp yang menawarkan wang berjumlah AS$40,000 (RM175,720) oleh seorang pakar perubatan tradisional di Afrika Selatan untuk mendapatkan ibu jari kaki.
Wartawan kemudian mendedahkan beberapa harga yang ditawarkan termasuk AS$40,000 (RM175,720) untuk ibu jari kaki, AS$25,000 (RM 87,860) untuk jari tengah dan AS$10,000 (RM43,930) untuk jari kecil.
Beberapa hari selepas catatan blog itu tular, akhbar H-Metro di Zimbabwe menyiarkan temu bual bersama peniaga mata wang di pasaran gelap yang berkata, isu tersebut tular selepas  salah seorang daripada mereka menyebarkannya sebagai bahan jenaka.

Bagaimanapun sejak ditularkan, mereka berkata bahawa beberapa orang telah datang ke pusat beli belah itu untuk bertanya mengenainya setelah mendengar khabar angin. – Agensi


Remaja wujudkan pusat ujian Covid palsu, tipu wang kerajaan lebih RM26 juta
Oleh KOSMO!

2 Jun 2022, 8:00 pm
BERLIN – Seorang remaja lelaki di Jerman didapati bersalah kerana mewujudkan sebuah pusat pemeriksaan Covid-19 palsu dan menuntut bayaran AS$6 juta (RM26.3 juta) daripada kerajaan untuk ujian saringan yang tidak pernah dilakukan, lapor laman Oddity Central semalam.
Ketika kemuncak pandemik Covid-19 di Jerman, permintaan untuk ujian saringan sangat tinggi sehinggakan kerajaan melantik pusat-pusat ujian swasta untuk melakukan saringan dan membuat bayaran berdasarkan invois yang diserahkan.
Kebanyakan syarikat penyedia penjagaan kesihatan mendapat manfaat besar daripada polisi tersebut tetapi ada sesetengah pihak yang mengaut keuntungan tanpa menyediakan perkhidmatan sebenar.
Ini termasuk pelajar berkenaan yang mewujudkan pusat Covid-19 palsu. Dia turut memalsukan invois untuk menunjukkan pusat itu melakukan beribu-ribu ujian setiap hari. Penipuan itu dilakukan bagi menuntut wang kerajaan.
Pelajar baru berusia 17 tahun itu mula menjalankan kegiatannya pada 2022 sehingga berjaya mengaut AS$6 juta (RM26.3 juta) tanpa menyediakan apa-apa perkhidmatan.
Antara Mac hingga Jun 2021, remaja yang identitinya tidak didedahkan itu telah merekodkan 5,000 ujian saringan pada setiap hari walaupun pusat berkenaan tidak wujud.

Pada 2020 dan 2021, kerajaan Jerman menyerahkan kepada sebuah persatuan doktor, Kassenartzlichen Vereinigung (KZ) untuk membuat pembayaran kepada pusat-pusat ujian swasta.
Malangnya, kekurangan pengawasan menjadikan sistem itu menjadi sasaran mudah oleh penipu.
Dalam tempoh kurang empat bulan, remaja berkenaan menuntut bayaran ke atas 500,000 ujian Covid-19 walaupun bilangan itu mustahil dilakukan,
Bagaimanapun, tuntutan itu diluluskan oleh KZ dan pelajar berkenaan mendapat bayaran tepat pada masanya.
Tertuduh kini disabitkan kesalahan dan menerima hukuman. Hartanya dirampas dan dia diarahkan membayar AS$1,600 (RM7,028) kepada sebuah organisasi awam. – Agensi


KPDNHEP rampas RM94.65 juta barang tiruan
Oleh SITI A'ISYAH SUKAIMI

2 Jun 2022, 8:03 pm
PUTRAJAYA – Sebanyak 1,160 kes barangan tiruan dirampas melibatkan keseluruhan RM94.65 juta direkodkan hasil penguatkuasaan Kementerian Perdagangan Dalam Negeri, Koperasi dan Hal Ehwal Pengguna (KPDNHEP).
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, ia adalah hasil 14,187 pemeriksaan yang dijalankan sejak 2019 hingga Mei tahun ini.
“Apa yang kita pandang berat ialah barangan tiruan yang dijual dengan harga original. Barangan tiruan dijual dengan harga tiruan itu sudah tentu salah tetapi barangan tiruan dijual dengan harga original seperti di tempat premium.
“Jadi ada dua penipuan di situ iaitu barangan tiruan tersebut dan harga barangan itu,” katanya ketika ditemui pada majlis Pelancaran Platform MyORI SmartSecure dan Program Kepenggunaan Pintar di sini hari ini.
Dalam masa sama, beliau berkata, sebanyak 661 aduan berkaitan barangan tiruan diterima pada 2020, 443 aduan pada 2021 dan 131 aduan direkodkan sejak 1 Januari hingga semalam, yang turut melibatkan jualan di premis fizikal dan secara dalam talian.
Berhubung Platform MyORI SmartSecure yang dilancarkan hari ini, katanya, ia mengguna pakai teknologi Near Field Communication (NFC) dibangunkan kerjasama strategik SHSA World Sdn. Bhd. dan MyORI Services Sdn. Bhd.

Aplikasi MyORI SmartSecure boleh dimuat turun secara percuma daripada Google Play Store dan Apple App Store, manakala fungsinya juga boleh mengimbas label pintar MyORI SmartSecure yang diletak pada produk sekali gus memastikan ketulenannya. – KOSMO! ONLINE


Padah guna gambar Ketua Polis Perlis untuk menipu
Oleh NUR NAZLINA NADZARI

2 Jun 2022, 7:02 pm
KANGAR – Dua lelaki termasuk seorang warga Myammar ditahan reman bagi membantu siasatan kes penipuan dalam talian dengan menggunakan gambar Ketua Polis Perlis, Datuk Surina Saad.
Dua suspek iaitu warga tempatan berusia 20 tahun dan warga Myanmar berusia 22 tahun direman selama empat hari bermula hari ini.
Ketua Jabatan Siasatan Jenayah negeri, Pemangku Asisten Komisioner Wari Kiew berkata, lelaki Myammar terbabit ditahan di Chemor, Perak pada semalam.
Katanya, nombor telefon yang digunakan untuk tujuan penipuan itu didaftarkan atas nama suspek yang merupakan pekerja kilang.
“Seorang lagi suspek warga tempatan berusia 20 tahun ditahan di Tanjung Karang, Selangor pada pagi tadi.
“Suspek kedua ditahan bagi membantu siasatan kerana dipercayai nombor akaun bank miliknya digunakan untuk sindiket penipuan dalam talian tersebut,” ujarnya.

Menurutnya, nombor akaun itu juga dikesan terlibat dalam beberapa kes jenayah komersial sebelum ini dan pihaknya sedang memburu dalang sindiket yang dipercayai melibatkan lebih daripada tiga orang.
Kelmarin, Polis Perlis mengesan individu bernama Surina Aisyah yang didakwa menggunakan gambar identiti Ketua Polis Perlis, Datuk Surina Saad untuk melakukan penipuan dalam talian dengan menyamar sebagai anggota polis. – KOSMO! ONLINE


510 mangsa banjir di Gurun ditempatkan di PPS
Oleh NUR SYAZWANA MANSOR

2 Jun 2022, 7:26 pm
GURUN – Seramai 510 mangsa daripada 132 keluarga dipindahkan ke dua pusat pemindahan sementara (PPS) di daerah ini selepas rumah mereka dilanda banjir kilat, awal pagi ini.
Dua PPS tersebut ialah PPS Surau Kampung Sungai Bongkok dan PPS Masjid Pekan Gurun.
PPS Surau Kampung Sungai Bongkok menempatkan seramai 260 mangsa daripada 65 keluarga manakala PPS Masjid Pekan Gurun pula menempatkan seramai 250 mangsa daripada 67 keluarga.
Pegawai Pertahanan Awam Daerah Kuala Muda, Kapten Azhar Ahmad berkata, kira-kira 200 buah rumah dari enam kampung dan satu taman perumahan terjejas akibat kejadian itu.
Katanya, kampung terlibat ialah Kampung Sungai Ibor, Kampung Belakang Mahkamah Gurun, Kampung Jelatang, Kampung Batu 5, Kampung Sungai Badak, Kampung Sungai Bongkok dan Taman Gurun Jaya.
“Jumlah rumah mangsa dari Kampung Sungai Ibor 50 buah, Kampung Belakang Mahkamah Gurun (lima), Kampung Jelatang (26), Kampung Batu 5 (14), Kampung Sungai Badak (10), Kampung Sungai Bongkok (65), Kampung Guar Nenas (29), Taman Gurun Jaya (1),” katanya.

Difahamkan setakat pukul 6 petang tadi, air sudah surut sepenuhnya di semua kawasan yang dinaiki air dan terdapat penduduk yang sudah pulang untuk membersihkan rumah masing-masing. – KOSMO! ONLINE


Tentera China didesak musnahkan rangkaian satelit Starlink
Oleh KOSMO!

2 Jun 2022, 5:00 pm
BEIJING – China dilaporkan merancang untuk melumpuhkan atau memusnahkan armada satelit Starlink milik Ketua Pegawai Eksekutif (CEO) SpaceX, Elon Musk, lapor akhbar Metro UK semalam.
Menurut kertas kajian yang diterbitkan pada bulan lalu, penyelidik-penyelidik tentera China menyuarakan kebimbangan mengenai ancaman ketenteraan yang dicetuskan  satelit-satelit berkenaan.
Kajian itu menekankan bahawa Beijing perlu membangunkan tindak balas bagi memusnahkan satelit-satelit tersebut sekiranya mengancam keselamatan negara.
“Gabungan kaedah pemusnah ‘lembut’ dan ‘kera harus diguna pakai untuk melumpuhkan fungsi sejumlah satelit Starlink dan sistem pengendaliannya,” demikian menurut terjemahan kertas kajian itu yang diterbitkan dalam jurnal Modern Defence Technology.
Kajian itu diketuai oleh Ren Yuanzhen selaku penyelidik di Institut Pemantauan dan Telekomunikasi Beijing yang dibiayai oleh China.
Penyelidik-penyelidik kajian itu menyatakan bahawa Starlink mempunyai kerjasama rapat dengan tentera Amerika Syarikat (AS). Tentera AS juga membiayai ujian untuk melihat sejauh mana satelit-satelit itu boleh berhubung dengan pesawat tentera menggunakan kod rahsia.

“Pada Mei 2020, tentera AS menandatangani perjanjian dengan SpaceX berkaitan penggunaan jalur lebar Starlink untuk menghantar data merentasi rangkaian tentera. Pada Oktober 2020, SpaceX memenangi kontrak bernilai AS$150 juta (RM658.95 juta) untuk membangunkan satelit kegunaan tentera.
Seperti yang ditampilkan dalam perang di Ukraine, rangkaian satelit Starlink mampu menyediakan infrastruktur penting untuk komunikasi semasa perang. – Agensi


Amaran ribut petir di sembilan negeri malam ini
Oleh KOSMO!

2 Jun 2022, 5:57 pm
PETALING JAYA- Amaran ribut petir dan hujan lebat dikeluarkan di sembilan negeri sehingga 7 malam ini selepas kawasan terlibat menunjukkan tanda-tanda ribut petir dengan intensiti hujan melebihi 20 mm/jam yang hampir atau dijangka melebihi sejam.
Jabatan Meteorologi Malaysia (MetMalaysia) dalam satu hantaran di laman Facebook berkata, antara negeri terlibat termasuklah Perlis, Kedah, Perak, Kelantan, Terengganu dan Pahang.
“Selain itu, negeri lain turut menerima amaran sama ialah Negeri Sembilan, Johor dan Sabah.
“Di Perak, kawasan terlibat seperti Hulu Perak, Kuala Kangsar, Manjung, Kinta dan Perak Tengah manakala di Terengganu kawasan terlibat ialah Besut, Hulu Terengganu, Dungun dan Kemaman,” katanya di sini tadi.
Jelasnya, hujan lebat dan ribut petir juga dijangka berlaku di kawasan Jelebu, Kuala Pilah, Jempol dan Tampin.
Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran.

Terdahulu, sebanyak 55 buah rumah di kawasan perumahan di Taman Gurun Jaya, Kampung Ibor, dan Kampung Pulau Chengai di Gurun, Kedah terjejas akibat banjir kilat selepas berlaku hujan lebat berterusan sejak tengah malam tadi.
Dalam kejadian kira-kira pukul 4 hingga 7 pagi itu, seramai 16 mangsa telah diselamatkan oleh anggota bomba dan dipindahkan ke lokasi yang selamat.
Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Mohamadul Ehsan Mohd. Zain berkata, pihaknya menerima laporan berhubung kejadian tersebut pada pukul 4.35 pagi. -KOSMO! ONLINE


RichWorks bakal bimbing wira usahawan Indonesia
Oleh MUHAMMAD IKHWAN IDERIS

2 Jun 2022, 5:40 pm
PETALING JAYA – RichWorks International Sdn. Bhd. (RichWorks) mengorak langkah ke hadapan untuk berkolaborasi bersama kerajaan Indonesia bagi membantu lebih daripada 30 juta wira usahawan di sana.
Pengasas RichWorks dan Mentor Usahawan, Datuk Wira Dr. Azizan Osman berkata, perbincangan berhubung kerjasama tersebut bersama Menteri Pelancongan dan Ekonomi Kreatif Indonesia, Sandiaga Uno di Jakarta pagi tadi berjalan lancar.
“Alhamdulillah, pertemuan yang cukup bermakna meskipun waktu padat disebabkan esok program fizikal RichWorks bakal bermula dengan dihadiri sekitar 10,000 bangsa usahawan di Setia City Convention Centre (SCCC).
“Mudah-mudahan usaha kami ini berhasil untuk membantu mengurangkan kadar kemiskinan dan meningkatkan taraf ekonomi masyarakat keseluruhannya di Indonesia,” katanya ketika dihubungi di sini sebentar tadi.
Perbincangan RichWorks bersama Kementerian Ekonomi Kreatif dan Pelancongan Indonesia berjalan lancar meskipun dalam waktu yang singkat.
Turut menghadiri perbincangan berkenaan ialah Pengarah Eksekutif RichWorks, Hasnita Ahmad; Ketua Pegawai Perniagaan, Radz Mohd; Timbalan Pengerusi Ekonomi Digital dan Produk-Produk Kreatif Indonesia, Muhammad Neil El Himam dan Penolong Timbalan Pengurusan Strategi Kementerian Pelancongan, Dr. Frans Teguh.
Program 10x Bina Bisnes Berjaya: Bangkit Bisnes Dari Krisis yang ditaja sepenuhnya oleh RichWorks mulakan pendaftaran esok dan berlangsung pada Sabtu dan Ahad ini.

Tambah Azizan, RichWorks sejak 2008 telah melatih dan membimbing sekitar 1.5 juta bangsa usahawan hingga melahirkan banyak testimoni kejayaan dan transformasi bisnes termasuk melahirkan usahawan jutawan.
“Anak didik kami bukan sahaja dalam negara, malah ada dari negara jiran seperti Indonesia, Singapura dan Brunei.
“Bahkan pada tahun lalu saja, dalam program mentoring kami menghasilkan jualan keseluruhan sebanyak RM3.7 bilion meskipun semasa pandemik,” jelasnya. – KOSMO! ONLINE


Nyaris dipatuk 2 ular tedung ketika bersihkan ‘sarang’
Oleh ISKANDAR SHAH MOHAMED

2 Jun 2022, 4:54 pm
KUALA SELANGOR – Seorang pekerja warga asing nyaris dipatuk dua ular tedung ketika membersihkan ‘sarang’ reptilia itu di sebuah kebun kelapa sawit di Kampung Parit Serong, Tanjong Karang di sini hari ini.
Kejadian kira-kira pukul 10 pagi itu berlaku ketika lelaki Pakistan berusia 50 tahun mahu mengangkat timbunan kayu lama di kawasan tersebut.
Namun, mangsa terkejut apabila dua ekor ular tedung dewasa cuba mematuknya dan 28 anak spesis sama turut ditemui di situ.
Pegawai Pertahanan Awam Daerah Kuala Selangor, Kapten (PA) Khairul Sobri Abdul Rahim berkata, pihaknya bergegas ke lokasi kejadian selepas menerima panggilan daripada pemilik kebun pukul 10.20 pagi.
“Pemeriksaan mendapati dua ular tedung dan 28 anaknya berada di bawah timbunan kayu berkenaan.
“Anggota kita kemudian mengambil masa selama sejam untuk menangkap semua ular itu dengan menggunakan peralatan khas,” katanya ketika dihubungi hari ini.

Tambah beliau, tiada kemalangan jiwa dilaporkan dan pekerja warga asing itu tidak mengalami sebarang kecederaan.
“Operasi berkenaan turut berjalan lancar tanpa insiden tidak diingini berlaku. Semua ular itu kemudian dilepaskan di kawasan yang jauh dari penempatan penduduk,” katanya. -KOSMO!ONLINE


Abdul Aziz dilantik pengerusi baharu PPZ-MAIWP
Oleh KOSMO!

2 Jun 2022, 6:50 pm
PETALING JAYA – Pusat Pungutan Zakat, Majlis Agama Islam Wilayah Persekutuan (PPZ-MAIWP) memaklumkan Tan Sri Dr. Abdul Aziz Abdul Rahman telah dilantik sebagai pengerusi yang baharu  berkuatkuasa 1 Jun lalu sehingga 10 Februari 2024.
 Abdul Aziz, 76, ketika ini turut menyandang beberapa jawatan lain seperti Pengerusi Lembaga Pengarah di Universiti Malaysia Pahang (UMP), Ahli Lembaga Pengarah Majlis Agama Islam Wilayah Persekutuan (MAIWP) dan Profesor Adjung Fakulti Pendidikan UKM.
Anak kelahiran Pahang ini juga merupakan ahli Akauntan Bertauliah Malaysia dari Malaysian Institute of Certified Public Accountants (MICPA) dan juga Malaysian Institute of Accountants (MIA).
Menurut kenyataan yang dikeluarkan, melalui  kepakaran dan ketokohan yang dimiliki, beliau banyak memegang jawatan penting dalam syarikat korporat, pertubuhan sukan dan badan bukan kerajaan (NGO), pentadbiran negeri Pahang  serta pentadbiran kerajaan.
“Ahli Lembaga Pengarah, barisan Pengurusan dan warga kerja mengucapkan tahniah diatas pelantikan baharu ini dan yakin dengan pengetahuan serta pengalaman luas Abdul Aziz, beliau mampu memacu dan memimpin PPZ-MAIWP untuk menjadi sebuah institusi zakat unggul di Malaysia,” katanya.
Selain itu,  PPZ-MAIWP juga ingin merakamkan setinggi-tinggi penghargaan dan ucapan terima kasih kepada Datuk Seri Syed Ali Alhabshee yang telah tamat perkhidmatan pada 31 Mei 2022 di atas sumbangan dan khidmat beliau. -KOSMO! ONLINE


Rampas 329 produk suplemen tidak berdaftar bernilai RM295,000
Oleh MOHD YUNUS YAKKUB

2 Jun 2022, 6:31 pm
SHAH ALAM – Sebanyak 329 jenis produk suplemen (makanan tambahan) kesihatan tidak berdaftar bernilai RM295,000 dirampas dalam serbuan di sebuah premis perniagaan di Kajang, Selasa lalu.
Pengarah Kesihatan Selangor, Datuk Dr. Sha’ari Ngadiman berkata, serbuan itu dilakukan Cawangan Penguatkuasaan, Bahagian Perkhidmatan Farmasi, Jabatan Kesihatan Negeri Selangor (JKNS) hasil aduan orang awam.
“Siasatan awal mendapati produk-produk tersebut telah diiklankan melalui sebuah platform e-dagang terkenal di negara ini.
“Produk itu juga didapati membuat tuntutan palsu bahawa berdaftar dengan Kementerian Kesihatan (KKM),” katanya dalam kenyataan hari ini.
Sehubungan itu, siasatan lanjut akan dijalankan di bawah Peraturan7(1)(a), Peraturan-Peraturan Kawalan Dadah dan Kosmetik 1984.
“Sekiranya disabitkan kesalahan, pemilik premis boleh dikenakan denda sehingga RM25,000 atau penjara tiga tahun atau kedua-duanya di bawah Akta Jualan Dadah 1952,” tegasnya.

Mengulas lanjut, Sha’ari berkata, JKNS menasihatkan orang ramai supaya sentiasa berhati-hati sewaktu membeli sebarang produk kesihatan dan kosmetik yang dijual secara dalam talian.
Semakan kesahihan nombor pendaftaran produk atau notifikasi kosmetik boleh dibuat dengan melayari www.npra.moh.gov.my/ atau menghubungi Bahagian Regulatori Farmasi Negara di talian 03-78835400. -KOSMO! ONLINE


Suami cemburu bunuh teman lelaki isteri
Oleh KOSMO!

2 Jun 2022, 7:00 pm
JAKARTA – Gara-gara cemburu isteri bermain kayu tiga, seorang lelaki di Jayapura Selatan dalam wilayah Papua didakwa kerana membunuh teman lelaki wanita itu dengan menggunakan batu, lapor laman berita Suara.com semalam.
Menurut polis, suspek yang bernama  Theodorus B @ Theo, 33, menyerah diri kepada pihak berkuasa selepas mayat mangsa, Luki Laratmase, 32, ditemui Ahad lalu.
Ketua Polis Jayapura Kota, Victor Dean Mackbon berkata, pembunuhan itu berlaku ketika suspek keluar mencari isterinya yang dikatakan melarikan diri dari rumah mereka.
Suspek dilaporkan pergi ke rumah mangsa untuk mencari isterinya, namun tidak menemui wanita itu.
Ketika kedua-dua mereka  mencari wanita itu bersama-sama, suspek bertindak membunuh mangsa dengan menggunakan batu.
“Mangsa telah beberapa kali keluar bersama isteri suspek. Disebabkan berasa sakit hati, suspek bertindak membunuh mangsa,” kata Victor.

Buat masa ini, polis masih menyiasat sama ada suspek merancang untuk melakukan pembunuhan tersebut.
Dia kini ditahan di lokap Ibu Pejabat Polis Jayapura Kota dan jika disabitkan dengan kesalahan, suspek berdepan hukuman penjara maksimum 15 tahun. – Agensi


Gadis tidak gentar sarang harimau, lubuk buaya demi kekasih
Oleh KOSMO!

2 Jun 2022, 6:00 pm
NEW DELHI – Seorang wanita di Bangladesh sanggup merentasi sebuah kawasan hutan yang menjadi sarang harimau sebelum berenang di sebatang sungai didiami buaya selama sejam demi bertemu kekasihnya di India, lapor akhbar Daily Star kelmarin.
Krishna Mandal, 22, dilaporkan berkenalan dengan seorang lelaki India bernama Abhik menerusi laman Facebook dan mereka saling jatuh cinta.
Pasangan kekasih itu kemudian merancang untuk berkahwin, namun Krishna tidak memiliki pasport untuk memasuki India secara sah, lapor majalah India Today.
Kekurangan itu bagaimanapun tidak menghalang rancangan Krishna untuk mengahwini kekasih hatinya apabila dia membuat keputusan nekad mahu memasuki India secara haram.
Menurut sumber polis, gadis berkenaan merentas hutan paya Sundarbans  yang merekodkan sebilangan beberapa kes kematian akibat serangan harimau.
Dia kemudian berenang selama sejam di Sungai Matla yang menjadi lubuk  buaya.

Krishna bagaimanapun berjaya mengharungi semua ‘halangan’ tersebut dan pada 28 Mei lalu, dia mengahwini Abhik di bandar Kolkata.
Kisah keberanian gadis itu menjadi buah mulut penduduk daerah South 24 Parganas di Bengal sehingga menyebabkan dia ditahan polis dua hari selepas perkahwinannya berlangsung atas dakwaan memasuki India secara haram. – Agensi


Pasangan kekasih ditahan edar dadah, air ketum dalam stor
Oleh ROHANA MOHD. NAWI

2 Jun 2022, 4:55 pm
KUALA KRAI – Seorang jurukimpal dan kekasihnya dicekup selepas dipercayai terlibat kegiatan pengedaran dadah dan air ketum di sebuah stor di Kampung Keroh di sini semalam.
Dalam serbuan kira-kira pukul 6 petang itu, sebanyak 210 biji pil kuda, 3.48 gram heroin, enam biji pil epam dan 1,500 mililiter air ketum dianggarkan bernilai RM5,000 turut dirampas.
Timbalan Ketua Polis Daerah Kuala Krai, Deputi Superintendan Kamarulzaman Harun berkata, siasatan mendapati, lelaki berusia 37 tahun itu bersama kekasihnya 31, menjalankan kegiatan pengedaran dadah dan air ketum di sekitar kampung tersebut.
Menurutnya, kedua-dua suspek dipercayai mula mengedar kedua-dua bahan itu sejak lebih sebulan lalu.
“Ujian saringan air kencing mendapati kedua-dua suspek positif dadah jenis methamphetamine.
“Lelaki itu tiada sebarang rekod jenayah lampau manakala kekasihnya mempunyai dua rekod kes dadah,” katanya ketika dihubungi Kosmo! hari ini.

Kedua-dua suspek ditahan reman selama empat hari bermula hari ini dan kes disiasat mengikut Seksyen 39A(1) Akta Dadah Berbahaya 1952, Seksyen 12(2), Seksyen 15(1)(a) akta sama selain Seksyen 30(3) Akta Racun. – KOSMO! ONLINE


Bekalan air cukup 8 bulan jika berlaku kemarau
Oleh MOHD YUNUS YAKKUB

2 Jun 2022, 6:39 pm
SHAH ALAM – Bekalan air untuk penduduk Lembah Klang mencukupi untuk tempoh lapan bulan sekiranya berlaku kemarau yang dijangka pada tahun 2025.
Pengarah Lembaga Urus Air Selangor (LUAS), Hasrolnizam Shaari berkata, bekalan air itu diperoleh menerusi tiga kaedah iaitu empangan yang mampu menampung selama empat bulan.
Menurut beliau, selebihnya bekalan diperoleh melalui kolam takungan dan air bawah tanah yang boleh menampung selama dua bulan.
“Kita mampu mengeluarkan bekalan air sebanyak 5,000 juta liter sehari yang bersamaan dengan jumlah pengeluaran ketika ini.
Hasrolnizam (enam dari kiri) bersama pengamal media pada majlis hi-tea hari ini. /FOTO AFIQ RAZALI
“Jadi, tiada sebarang masalah dan dalam masa sama diharapkan masyarakat terus menjaga kualiti air dengan mengelak sebarang insiden pencemaran,” katanya kepada pemberita pada majlis Hi-Tea bersama pengamal media hari ini.
Jelas beliau, ketika ini, terdapat seramai 6.5 juta penduduk di Selangor, Wilayah Persekutuan Kuala Lumpur dan Putrajaya yang merupakan pengguna bagi bekalan air tersebut.

“Sekiranya terdesak, kita akan membawa sistem rawatan air di lokasi-lokasi penyimpanan air pada musim kemarau sebelum disalurkan kepada pengguna,” katanya.
Dalam perkembangan lain, Hasrolnizam berkata, Zero Disharge Policy (ZDP) akan dilaksanakan selewat-lewatnya pada Ogos ini tertakluk kepada keputusan kerajaan negeri.
“Kita mahu memastikan komitmen semua pihak dari segi pelepasan air digunakan mereka setiap hari untuk operasi khususnya di kilang atau premis.
“Kos atau bayaran bagi ZDP ini masih dalam sesi libat urus dengan pihak berkepentingan dan kilang. Bayaran dikenakan bukan untuk kayakan LUAS sebaliknya akan digunakan balik bagi tujuan pemuliharaan persekitaran termasuk sungai, parit dan muara,” katanya. -KOSMO!ONLINE


‘Markas’ sindiket seleweng minyak masak digempur
Oleh ISKANDAR SHAH MOHAMED

2 Jun 2022, 4:15 pm
KLANG – Taktik sindiket menyeleweng minyak masak subsidi peket 1 kilogram untuk dipindahkan ke minyak botol tumpas selepas markas mereka digempur pihak berkuasa di Taman Sentosa di sini, semalam.
Dalam serbuan kira-kira pukul 3.30 petang dilakukan Kementerian Perdagangan Dalam Negeri dan Hal Ehwal Pengguna (KPDNHEP) Selangor itu berjaya merampas minyak dianggarkan bernilai RM27,628.
Pengarah Penguatkuasa KPDNHEP, Azman Adam berkata, kejayaan itu hasil risikan pihaknya terhadap aktiviti sindiket yang dijalankan di premis tidak bernombor tersebut.
Katanya, premis itu dipercayai menjadi stor penyimpanan selain lokasi pembungkusan dan pembotolan semula minyak secara tidak sah.
“Hasil pemeriksaan membawa kepada sitaan minyak masak peket seberat 7,361 kg dan 776 botol seberat sejumlah 1,562 liter.
“Selain itu, peralatan dan plastik pembungkusan minyak yang digunakan turut dirampas untuk tindakan lanjut. Anggaran nilai keseluruhan rampasan berjumlah RM27,628,” katanya dalam kenyataan hari ini.

Jelas Azman, ketika serbuan empat lelaki berusia 25 hingga 41 tahun turut berada di dalam premis berkenaan.
“Mereka yang ditahan untuk rakaman percakapan bagaimanapun dibebaskan dengan jaminan polis,” katanya.
Tegas beliau, siasatan dijalankan  pihaknya mengikut Akta Kawalan Bekalan (AKB) 1961.
“Ia antaranya merangkumi Seksyen 21 dan Seksyen 20 (1) iaitu memiliki barang kawalan dengan menimbulkan syak dan memindahkannya di mana-mana premis tidak berlesen atau tanpa kelulusan.
“Jika sabit kesalahan, ia memperuntukkan denda tidak lebih RM1 juta atau penjara maksimum tiga tahun atau kedua-duanya sekali,” ujarnya. – KOSMO! ONLINE


Telekung RM16,000 guna perincian kristal mewah
Oleh KOSMO!

2 Jun 2022, 4:05 pm
PETALING JAYA – ‘Ada jahitan batu kristal Swarovski selain gunakan kain lace berkualiti’. Itu penjelasan seorang wanita selepas videonya menggayakan sehelai telekung bernilai RM16,000 tular di laman media sosial semalam.
Menurut pemilik telekung itu dikenali sebagai Haliza Maysuri, telekung berkenaan mampu mencecah nilai RM16,000 memandangkan ia dihiasi batu kristal Swarovski selain menggunakan kain yang banyak.
“Memang ada telekung yang mahal, malah ada daripadanya mampu mencecah nilai ratusan ribu ringgit kerana perinciannya dihiasi batu kristal dan kain mewah dalam kuantiti yang banyak.
“Jadi, ia bukanlah sesuatu yang pelik untuk mengenakan telekung bernilai RM16,000, kalau kita mampu, ia bukanlah perkara yang salah,” katanya ketika dihubungi Kosmo! di sini tadi.
Menurutnya yang juga pemilik Bawal Exclusive, pihaknya turut mengeluarkan telekung seumpama itu memandangkan menerima permintaan memberangsangkan daripada pelanggan di negara ini.
“Biasanya telekung seperti itu akan dipesan khas daripada pelanggan dan kami akan menyiapkannya mengikut citarasa dan kemampuan mereka,” ujarnya.

Terdahulu, video telekung itu yang dimuat naik di aplikasi Tiktok miliknya mendapat tontonan lebih 461,000 kali selain menerima sebanyak 2,293 reaksi netizen.
“Saya mahu ada telekung secantik ini untuk bertemu Allah, semangat dan auranya nikmat,” jelas Anisya Aminuddin.
“Bersederhana lebih bagus, jika kita terlebih mampu, lihatlah orang disekeliling mungkin ada perut yang lapar,” ujar Aryanti Ghazali. -KOSMO! ONLINE


Keputusan kes saman Khairuddin diketahui 24 Ogos
Oleh NORLIZAH ABAS

2 Jun 2022, 4:20 pm
KUALA LUMPUR – Mahkamah Tinggi di sini menetapkan 24 Ogos ini bagi memutuskan saman Datuk Seri Khairuddin Abu Hassan terhadap bekas Ketua Polis Negara, Tan Sri Khalid Abu Bakar; bekas Peguam Negara, Tan Sri Mohamed Apandi Ali dan enam lagi berhubung penahanan dan pendakwaan terhadapnya, tujuh tahun lalu.
Bekas Ketua UMNO Bahagian Batu Kawan itu selaku plaintif menyaman lapan pihak termasuk Kerajaan Malaysia ekoran pendakwaannya di Mahkamah Majistret pada 2015 atas pertuduhan cuba melakukan sabotaj terhadap perkhidmatan perbankan dan kewangan negara.
Hakim Quay Chew Soon menetapkan tarikh itu selepas Peguam Kanan Persekutuan (SFC) Andi Razalijaya A. Dadi memaklumkan pihak defendan menutup kesnya hari ini.
Hakim berkenaan memaklumkan keputusan pada hari tersebut akan diumumkan secara dalam talian kerana beliau kini bertugas di Pulau Pinang, selain menetapkan 13 Julai ini bagi memfailkan hujahan bertulis dan dijawab pada 27 Julai.
Terdahulu, Andi Razalijaya memaklumkan saksi terakhir iaitu salah seorang pegawai polis yang dinamakan dalam saman itu, C. Muniandy tidak hadir memberi keterangan kerana diserang angin ahmar.
Mahkamah selesai mendengar keterangan dua saksi plaintif dan tiga saksi yang mewakili pihak defendan manakala saksi terakhir ialah Timbalan Ketua Bahagian Pendakwaan, Jabatan Peguam Negara (AGC), Datuk Masri Mohd. Daud.

Dalam keterangannya, Masri berkata, pertuduhan terhadap Khairuddin bukan hanya bersandarkan kepada lima laporan polis di luar negara semata-mata, sebaliknya dibuat mengikut keterangan pihak lain.
Mahkamah sebelum ini diberitahu, Khairuddin membuat laporan di Perancis, Switzerland, United Kingdom, Hong Kong dan Singapura kerana berpendapat pihak berkuasa Malaysia tidak mengambil tindakan efektif terhadap skandal 1Malaysia Development Berhad (1MDB) dan negara terbabit mempunyai kaitan dengan syarikat pelaburan itu.
Menjawab soalan peguam Mohamed Haniff Khatri Abdulla yang mewakili plaintif, Masri tidak bersetuju bahawa oleh kerana tiada tindakan dari pihak berkuasa, Khairuddin ke luar negara untuk membuat laporan.
Selain itu, Masri turut menyatakan beliau tidak pasti sama ada wujud keterangan daripada mana-mana ahli kewangan atau perbankan untuk membuktikan ada perlakuan sabotaj atau cuba mensabotaj seperti yang dinyatakan dalam pertuduhan. – KOSMO! ONLINE


PPsi dilaksanakan bagi murid tahun 4,5 dan tingkatan dua
Oleh ALWANI ZAFIRAH

2 Jun 2022, 3:53 pm
PETALING JAYA – Mulai tahun 2022, Pentaksiran Psikometrik (PPsi) akan dilaksanakan bagi murid tahun empat dan lima di sekolah rendah serta pelajar tingkatan dua di sekolah menengah.
Menteri Kanan Pendidikan, Datuk Dr. Radzi Jidin berkata, sebelum ini PPsi dilaksanakan bagi pelajar tingkatan tiga sekolah menengah bagi menilai prestasi murid tersebut.
“Kali ini kita laksanakan PPsi bagi tiga kumpulan murid tersebut, ini membolehkan ibu bapa mendapat maklumat yang lebih menyeluruh berkaitan perkembangan anak masing-masing.
“Ia bukan sahaja dari sudut akademik, tetapi dari sudut jasmani, kesihatan dan psikometrik,” katanya pada sidang akhbar khas di sini hari ini.


Dua lelaki edar dadah di bengkel besi ditahan
Oleh NUR NAZLINA NADZARI

2 Jun 2022, 3:58 pm
KANGAR – Dua lelaki ditahan kerana disyaki terlibat dalam kegiatan pengedaran dadah yang berselindung di sebalik bengkel besi dan kayu di Jalan Syed Alwi, Batu 1 di sini semalam.
Ketua Polis Daerah Kangar, Asisten Komisioner Yusharifuddin Mohd. Yusop berkata, dua suspek berusia 42 tahun itu ditahan dalam serbuan kira-kira pukul 2 petang.
Katanya, hasil pemeriksaan berjaya menemui dadah disyaki ganja seberat 236.88 gram yang bernilai RM630.
“Siasatan mendapati seorang daripada suspek adalah pemilik bengkel manakala seorang lagi bekerja di situ.
“Mereka menjalankan urusan jual beli dadah kepada penagih tempatan yang datang untuk mendapatkan bekalan di situ,” katanya ketika ditemui di pejabatnya di sini hari ini.
Kata beliau, mereka dipercayai aktif melakukan jenayah itu sejak tiga hingga empat bulan lalu.

“Semasa serbuan, suspek cuba melarikan diri namun berjaya ditahan anggota polis,” ujarnya.
Sementara itu, beliau memberitahu, ujian air kencing terhadap kedua-dua suspek didapati positif dadah jenis methamphetamine dan ganja.
Tambahnya, salah seorang suspek juga mempunyai empat rekod lampau berkaitan dadah.
“Kedua-dua suspek direman tujuh hari bermula semalam dan kes disiasat di bawah Seksyen 39B Akta Dadah Berbahaya yang membawa hukuman gantung sampai mati jika sabit kesalahan,” ujarnya. – KOSMO! ONLINE


Malaysia belajar kejayaan Turki kawal sempadan diceroboh PATI
Oleh AMREE AHMAD

2 Jun 2022, 4:21 pm
PUTRAJAYA – Kementerian Dalam Negeri bersedia memperluaskan kerjasama dengan Turki dalam bidang kawalan sempadan daripada pencerobohan pendatang asing tanpa izin (PATI).
Perkara itu antara topik dibincangkan menterinya, Datuk Seri Hamzah Zainudin ketika sesi kunjungan hormat ke atas Presiden Recep Tayyip Erdogan di Ankara, Turki pada 31 Mei lalu.
“Perbincangan secara mendalam juga meliputi inisiatif untuk pengembangan kerjasama yang strategik sedia ada dan berkongsi pengalaman,” kata kenyataan pejabat beliau di sini hari ini.
Sesi pertemuan rasmi tersebut berlangsung di Istana Presiden dan turut dihadiri oleh Menteri Dalam Negeri Turki, Suleyman Soylu yang terkenal dengan reputasi ketegasan di republik itu.
Negara Islam berkenaan menjadi tumpuan PATI kerana berkongsi sempadan darat sepanjang 2,648 kilometer dengan Armenia, Azerbaijan, Bulgaria, Georgia, Greece, Iran, Iraq dan Syria.
Ramai kalangan imigran termasuk warga Afghanistan dan negara-negara dari benua Afrika menjadikan Turki sebagai transit berhijrah ke Eropah bagi mencari kehidupan yang lebih selesa.

Mengulas lanjut, kenyataan pejabat itu menambah, aspek pemerkasaan kawalan sempadan negara diberikan fokus kerana Turki terkenal memiliki kepakaran tinggi dalam bidang tersebut.
“Justeru, beberapa lawatan khas bagi melihat pengurusan, teknologi, aset strategik dan lokasi operasi tumpuan menangani pencerobohan telah diatur khusus oleh kerajaan Turki,” jelasnya. – KOSMO! ONLINE


Glamor, nama sahaja tak cukup, Norman takkan masuk politik
Oleh MOHD. HAIKAL ISA

2 Jun 2022, 3:58 pm
PETALING JAYA – “Tidak, memang takkan.”
Demikian respons tegas Ketua Pegawai Eksekutif KRU Entertainment, Datuk Norman Abdul Halim menjawab persoalan sama ada beliau mempunyai keinginan untuk bergiat aktif dalam bidang politik.
Norman atau nama sebenarnya, Norman Abdul Halim, 51, berkata, selama ini dia sememangnya langsung tidak berminat untuk menyertai politik apatah lagi bertanding bagi merebut sebarang jawatan seperti ketua bahagian dan sebagainya.
“Memang tak minat sertai politik dan saya lebih suka buat sumbangan dari luar. Sebab saya lihat, parti-parti politik ini ada DNA masing-masing.
“Saya ada ramai kawan daripada pelbagai parti politik. Bukan sebab artis tak diterima sebagai pemimpin, tapi isunya sepak terajang politik dan industri hiburan berbeza.
“Saya dah bercampur dengan ramai orang politik dan bidang ini memang tak senang. Jadi bagi saya, bila buat satu kenyataan politik, kadang-kadang saya menimbulkan rasa kemarahan satu kelompok menyokong yang lain.

“Saya tidak mahu ke situ. Waima saya ada pandangan saya sendiri terhadap pelbagai perkara. Dan perkara itu, lebih baik saya simpan buat diri saya sendiri,” katanya kepada Kosmo! Online.
Norman ditemui pada majlis pelancaran single terbaharu artis naungan KRU Records, Dian Hashim berjudul Petanda semalam.
Diasak pertanyaan sama ada anak seni Malaysia layak diangkat sebagai pemimpin dalam bidang politik, jawab Norman: “Kalau setakut bergantung pada glamor dan nama sahaja, tak cukup. Bukan apa, sebab saya tengok artis-artis Malaysia, kalau cuba masuk politik, hanya nak bangunkan industri kreatif dan benda-benda macam itu.
“Misalnya, nelayan mereka tak kisah tentang industri kreatif. Disebabkan itu, kena lihat skop yang lebih meluas. Tapi saya hargai artis tempatan yang nak masuk politik dan sifatkan itu sebagai satu pengorbanan.
“Kalau mereka jujur dengan prinsip dan masuk politik demi mahu membangunkan negara, tiada kepentingan peribadi dan memang nak berjuang, mereka akan berjaya.
“Kalau berjaya dalam bidang politik, habuannya pun baik juga. Boleh jadi ahli parlimen, jadi menteri, campur elaun-elaun dan sebagainya, boleh hidup senang.
“Tak perlu nak buat benda-benda yang korup. Jadi, saya rasa kalau tujuan mereka jelas, saya doakan yang terbaik buat rakan-rakan artis yang terjun dalam bidang politik,” ujarnya.
Media baru-baru ini melaporkan pelakon, penerbit dan pengarah filem, Datuk Afdlin Shauki tewas dalam saingan merebut jawatan Ketua Cabang PKR Setiawangsa.
Selain Afdlin, Datuk Hans Isaac dan Altimet turut tewas dalam pemilihan Ketua Cabang PKR Ampang. – KOSMO! ONLINE


3 lelaki warga asing berdepan hukuman mati edar ganja
Oleh NUZULSHAM SHAMSUDDIN

2 Jun 2022, 3:49 pm
PETALING JAYA – Tiga lelaki warga asing berdepan hukuman mati di Mahkamah Majistret di sini hari ini selepas didakwa atas pertuduhan mengedar dadah jenis ganja lebih 200 gram di sebuah kondominium dua minggu lalu.
Bagaimanapun tiada pengakuan daripada Hussein Mohamed Ali, 30, dan Ahmed Mohamed Qasem, 23, yang kedua-duanya merupakan warga Yemen serta Reda Hassan Ameen Mohamed, 30, yang merupakan warga Sudan selepas pertuduhan dibacakan terhadap mereka dalam bahasa Inggeris di hadapan Majistret Muhammad Iskandar Zainol.
Pengakuan tidak direkodkan berikutan kes itu memperuntukkan hukuman gantung sampai mati yang mana ia dibawah bidang kuasa Mahkamah Tinggi.
Mengikut pertuduhan, ketiga-tiga tertuduh didakwa telah mengedar dadah berbahaya jenis Kanabis (ganja) anggaran berat 205 gram di sebuah unit kondominium di Jalan Persiaran Surian di sini pukul 8.30 malam pada 22 Mei lalu (2022).
Berikutan itu pertuduhan dikemukakan dibawah seksyen 39B(1)(a) Akta Dadah Berbahaya 1952 yang boleh dihukum di bawah seksyen 39b(2) dan dibaca bersama di bawah seksyen 34 kanun keseksaan.
Hukuman bagi seksyen itu memperuntukkan hukuman gantung sampai mati atau penjara seumur hidup dan sebatan tidak kurang daripada 15 sebatan jika tidak dihukum dengan hukuman mati jika sabit kesalahan.

Pendakwaan dikendalikan Timbalan Pendakwa Raya Siti Zubaidah Mahat manakala peguam Mohd. Ruzaini Zulkifli mewakili Hussein Mohamed dan Ahmed Mohammed manakala Reda Hassan diwakili peguam Shahrul Amali Shafie.
Mahkamah kemudian menetapkan 10 Ogos ini untuk sebutan semula kes dan laporan kimia.
Kosmo! Online 23 Mei lalu, melaporkan polis berjaya memberkas lima lelaki warga asing kerana disyaki terlibat aktiviti pengedaran dadah menerusi serbuan berasingan sekitar kondominium Sri Hartamas dan Petaling Jaya, di sini.
Ketua Polis Daerah Brickfields, Asisten Komisioner Amihizam Abdul Shukor berkata, serbuan pertama dijalankan pada pukul 6.15 petang di kawasan tempat letak kereta kondominium terbabit.
“Hasil siasatan lanjut, serbuan kedua dijalankan di sebuah kondominium sekitar Petaling Jaya pada pukul 8.30 malam yang mana polis memberkas tiga lagi lelaki warga asing,” katanya.
Mengulas lanjut, hasil pemeriksaan di premis terbabit polis menemui 10 ketulan daun kering ganja dan satu bungkus ceraian daun yang sama seberat 205 gram.
Jelasnya, nilai keseluruhan rampasan dadah adalah sebanyak RM3,250 yang boleh dibekalkan kepada 2,400 pelanggan. – KOSMO! ONLINE


Kekayaan bernilai lebih RM21 juta? Itu cuma ‘pinjaman’ – Adi Putra
Oleh MOHAMMAD SHAHEMY AZMI

2 Jun 2022, 3:47 pm
PETALING JAYA – Pelakon Datuk Adi Putra enggan memperincikan dakwaan memiliki aset kekayaan sehingga mencecah lebih AS$5 juta (RM21 juta).
Jumlah tersebut turut menjadi persoalan memandangkan bintang KL Gangster itu dikatakan sudah  jarang mendapat tawaran lakonan.
Tidak mahu memperbesarkan perkara tersebut, Adi, 41, bagaimanapun beranggapan kesenangan yang dimilikinya sekadar pinjaman daripada Allah SWT.
“Angka itu ditulis oleh orang, bukan daripada saya. Boleh jadi kurang daripada jumlah tersebut. Atau mungkin lebih.
“Apa yang boleh saya kongsikan, pada tahun 2013 saya menubuhkan sebuah syarikat menguruskan ibadah umrah dan haji. Alhamdulillah sehingga sekarang, bila kita permudahkan niat orang, saya percaya Allah akan permudahkan juga urusan kita,” kata Adi kepada Kosmo! Online.
Adi yang ditemui ketika sidang media majlis pelancaran filem Air Force: Selagi Bernyawa di Pangkalan Udara Subang di sini memberitahu dia hanya terbabit sebagai individu di belakang tabir syarikat miliknya itu dan bukan sebagai individu yang membawa jemaah ke Tanah Suci Mekah.

Pada masa sama, aktor asal Singapura itu turut melahirkan rasa syukur atas rezeki kurniakan Allah SWT kepadanya.
“Itu hanya angka. Tidak penting pun. Apa yang penting sekarang hala tuju kita sebagai seorang manusia dan hamba-Nya.
“Untuk menjawab ‘ya’ atau ‘tidak’, itu bukan tanggungjawab saya kerana saya hanya meminjam daripada ‘Dia’ (Allah) sahaja,” katanya.
Adi turut mengucapkan terima kasih atas didikan kedua-dua orang tuanya yang mengajarnya membantu sesama masyarakat.
“Terima kasih kepada ibu bapa saya atas didikan mereka. Terima kasih kepada khabar angin ini. Alhamdulillah kerana menguar-uarkan. Ada juga penyampaian. Tidak perlu saya sampaikan.
Terdahulu, sebuah portal tempatan membuat pendedahan mengenai kekayaan pemilik nama lengkap, Mohamed Hadi Putera Halim yang mencecah lebih AS$5 juta atau lebih RM21 juta walaupun sudah tidak aktif berlakon.
Difahamkan, jumlah kekayaan yang dimiliki diperoleh daripada perniagaan agensi pelancongan (umrah dan haji) yang diusahakan sejak 2013 selain aktif dengan pertubuhan amal. – KOSMO! ONLINE


77 kertas siasatan dibuka terhadap pegawai, anggota polis Pulau Pinang
Oleh NOOR HASLIZA NUSI

2 Jun 2022, 4:04 pm
GEORGE TOWN – Polis Pulau Pinang membuka sebanyak 77 kertas siasatan tatatertib (KST) membabitkan pegawai dan anggota di kontinjen negeri ini bagi tempoh Januari hingga Mei tahun ini.
Ketua Polis negeri, Datuk Mohd. Shuhaily Mohd. Zain berkata, sebanyak 48 KST berhubung salah laku enam pegawai dan 69 anggota antara jumlah tertinggi yang dicatatkan pada tahun ini.
Menurutnya, ini diikuti dengan 12 kesalahan jenayah melibatkan seorang pegawai dan 31 anggota polis serta penglibatan kes dadah ke atas 11 anggota.
“Terendah adalah kesalahan tidak hadir bertugas iaitu sebanyak enam KST telah dibuka melibatkan dua pegawai dan empat anggota.
“Jabatan Integriti & Pematuhan Standard (JIPS) Kontinjen Pulau Pinang sentiasa menjalankan siasatan tatatertib yang telus dan adil dalam memastikan tindakan sewajarnya ke atas anggota dan pegawai terlibat kesalahan tersebut,” katanya dalam satu sidang akhbar di sini hari ini.
Justeru tambahnya, polis kontinjen Pulau Pinang tidak akan berkompromi dengan mana-mana pegawai yang melakukan salah laku yang bertentangan dengan undang-undang dan prosidur operasi standard yang ditetapkan. KOSMO! ONLINE


PT3 dimansuhkan mulai tahun 2022
Oleh ALWANI ZAFIRAH

2 Jun 2022, 3:20 pm
PETALING JAYA – Mulai tahun 2022, Pentaksiran Tingkatan Tiga (PT3) secara rasminya dimansuhkan.
Perkara itu disahkan oleh Menteri Kanan Pendidikan, Datuk Dr. Radzi Jidin hari ini.
Menurut beliau, pihak Kementerian Pendidikan (KPM) mengambil keputusan untuk tidak lagi menjalankan PT3 bagi pelajar tingkatan tiga.
“Murid akan ditaksir oleh guru setiap masa menerusi pentaksiran berasaskan sekolah.
“Untuk memastikan murid mendapat penguasaan sepenuhnya dalam sesuatu topik yang diajar,” katanya pada sidang akhbar khas di sini hari ini.


Elisya Sandha bakal lahir anak perempuan
Oleh SAIRUL ZAMRI MISRANI

2 Jun 2022, 3:10 pm
PETALING JAYA – Tiada apa yang menggembirakan pelakon Elisya Shanda hingga dilihat melompat keriangan saat mengesahkan bayi yang bakal dilahirkan seorang cahaya mata perempuan.
Teka-teki juga terlerai sekali gus menyaksikan keluarga besar pelakon dan penerbit popular Sheila Rusly bakal menerima kedatangan orang baharu bergelar perempuan memandangkan hanya dikurniakan anak lelaki sahaja sebelum ini.
“Untuk bakal anak perempuan saya, anda ibarat matahari dan bulan yang tidak pernah pudar.
“Kehadiran anda dalam hidup menjadikan dunia kami lebih cerah. Kami bersyukur dikurniakan kamu dalam hidup ini. Tak sabar untuk bertemu anda tidak lama lagi,”coretnya dalam Instagram.
Pada hantaran tersebut, adik kepada pelakon Fasha Sandha itu turut berkongsi beberapa foto pada acara ‘baby shower’ dan memperkenalkan jantina bayi yang diadakan bersama keluarga terdekat.
Meninjau ruangan komen, rata-rata pengikut dan peminat meninggalkan ucapan tahniah dan mendoakan kesihatan Elisya dan bayi yang dikandungnya.

“Tahniah Elisya dan suami. Tahniah juga buat bakal nenek Sheila Rusly yang bakal menimang cucu perempuan sulung.
“Alhamdulillah semoga dipermudahkan urusan bersalin nanti. Semoga dikurnikan anak yang solehah dan taat kepada kedua ibu bapa,” tulis netizen.
Terdahulu, pada awal Januari lalu, pelakon drama Nasi Kerabu Untuk Che Abe itu berkongsi mengenai berita kehamilannya menerusi video imbasan sepanjang tahun 2021 yang dimuat naik dalam Instagram.
Elisya dan Uzair yang juga merupakan pengarah dan pelakon disatukan sebagai suami isteri sekitar Ogos tahun lalu.
Pasangan tersebut mengenal hati budi masing-masing selama lima tahun sebelum memutuskan untuk mendirikan rumah tangga. – KOSMO! ONLINE


Cadang tutup taska, tadika di Kelantan walaupun ada satu kes HMFD
Oleh ROSALWANI CHE SOH

2 Jun 2022, 3:23 pm
KOTA BHARU – Kerajaan negeri Kelantan menyarankan taska, tadika dan pusat jagaan agar menutup operasi meskipun terdapat hanya satu kes penyakit penyakit tangan, kaki dan mulut (HFMD) melibatkan kanak-kanak di premis mereka.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, langkah itu perlu dilakukan bagi mengelakkan jangkitan itu terus menular dalam kalangan kanak-kanak.
Menurutnya, bagaimanapun, keputusan berhubung cadangan itu bergantung kepada penilaian yang akan dilakukan oleh Jabatan Kesihatan Negeri Kelantan (JKNK) terlebih dahulu.
“Saya berpendapat, premis yang ada walaupun satu kes HMFD perlu ditutup kerana jangkitan itu boleh tersebar dengan cepat. Daripada satu kes itu, ia akan merebak dan langkah pencegahan awal perlu dilakukan.
“Sebelum ini, 20 buah taska di Kelantan telah ditutup ekoran daripada jangkitan ini, namun 15 daripadanya sudah beroperasi seperti biasa,” katanya pada sidang akhbar selepas Majlis Pecah Tanah Bangunan Tambahan, Hospital Kota Bharu Medical Centre (KBMC), Lundang di sini hari ini.
Hadir sama, Pengerusi KBMC, Tan Sri Ahmad Kamarulzaman Ahmad Badaruddin dan Pengarah JKNK, Datuk Dr. Zaini Hussin.

Tambah Izani, jumlah keseluruhan kes HMFD di Kelantan ketika ini meningkat kepada 5,200 kes, namun ia tidak menunjukkan trend yang membimbangkan.
Mengulas mengenai penularan wabak cacar monyet, menurutnya, tiada kes dilaporkan di Kelantan setakat ini meskipun bersempadan dengan Thailand. – KOSMO! ONLINE


Bunuh: Polis panggil teman lelaki bantu siasatan
Oleh ASLIZA MUSA

2 Jun 2022, 2:50 pm
IPOH – Polis telah memanggil teman lelaki kepada wanita yang mayatnya ditemukan terbakar dipercayai dibunuh di tepi sungai di Kampung Talang Hulu, Kuala Kangsar kelmarin, bagi membantu siasatan.
Ketua Polis Perak, Datuk Mior Faridalathrash Wahid berkata, lelaki berusia 20 tahun itu hadir ke Balai Polis Kuala Kangsar pada pukul 2.45 petang semalam untuk memberi keterangan berkaitan kes berkenaan.
“Kita telah mengenal pasti teman lelaki mangsa dan memanggilnya ke balai polis untuk membantu siasatan. Siasatan lanjut sedang dijalankan bagi mengenal pasti motif kejadian itu.
“Biar pihak polis jalankan siasatan terlebih dahulu. Ada pelbagai spekulasi berkaitan penemuan mayat mangsa termasuk dakwaan mengatakan wanita itu sedang hamil.
“Apa pun, kita tunggu laporan bedah siasat, daripada keputusan itu nanti kita akan tahu punca kematian mangsa termasuk benarkah dia mengandung semasa dibunuh atau sebagainya,” katanya.
Beliau berkata demikian ketika ditemui pada Majlis Penganugerahan `Pride Of Workmanship’ kepada petugas barisan hadapan Polis Diraja Malaysia (PDRM) Perak oleh Kelab Rotary Malaysia (Rotary District 3300 Malaysia) di Mes Pegawai Kanan PDRM Perak, di sini hari ini.

Yang turut hadir, Timbalan Ketua Polis Perak, Datuk Azizi Mat Aris dan Gabenor Rotary District 3300 Malaysia, Datuk Bindi Rajasegaran.
Pada majlis itu, seramai 94 pegawai dan anggota polis Kontinjen Perak menerima sijil penghargaan daripada Rotary District 3300 Malaysia atas sumbangan mereka sepanjang pandemik Covid-19 dan Perintah Kawalan Pergerakan (PKP) dilaksanakan.
Mengulas lanjut Mior Farid berkata, pihak Hospital Kuala Kangsar juga akan menjalankan ujian asid deoksiribonukleik (DNA) dengan mengambil sampel darah bapa wanita itu bagi pengesahan tepat identiti.
Katanya, pemadanan gigi si mati dengan rekod pergigian juga akan dijalankan berdasarkan rekod pemeriksaan di klinik pergigian di Kuala Kangsar.
“Identiti wanita berusia 21 tahun itu dikenal pasti berdasarkan pengecaman yang dilakukan adik lelakinya.
“Lelaki berusia 19 tahun itu mengecam mangsa sebagai kakaknya berdasarkan selipar yang digunakan selain subang hidung yang dipakai di sebelah kanan, penyepit rambut dan pengecaman wajah yang hampir sama,” katanya.
Media sebelum ini melaporkan mayat dipercayai seorang wanita dijumpai orang awam pada pukul 3.05 petang kelmarin, di tepi sungai dekat Kampung Talang Hulu, Kuala Kangsar.


Selangor sedia pelopori tanaman jagung bijirin
Oleh ISKANDAR SHAH MOHAMED

2 Jun 2022, 3:28 pm
KUALA SELANGOR – Kerajaan negeri bersedia mempelopori pembangunan tanaman jagung bijirin bagi kegunaan makanan ayam dan ternakan haiwan ruminan.
Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani negeri, Ir. Izham Hashim berkata, sebanyak 121 hektar tanaman jagung bijirin diusahakan Perbadanan Kemajuan Pertanian Selangor (PKPS) di Kuala Langat ketika ini.
Katanya, industri itu berpotensi besar untuk dibangunkan dan mampu memberi keuntungan lumayan jika diusahakan dengan serius.
“Kita meminta kerjasama negeri lain  bekerjasama dengan Selangor untuk penanaman jagung bijirin kerana dapat mengurangkan kebergantungan import.
“Permintaan ayam kian meningkat kerana turut melibatkan ayam proses seperti nuget, burger dan makanan sejuk berasaskan ayam lain,” katanya selepas melancarkan Benih Tanaman Selangor di Selangor Fruit Valley (SFV), Bestari Jaya di sini, hari ini.
Turut berangkat mencemar duli, Tengku Permaisuri Selangor, Tengku Permaisuri Norashikin

Pada majlis tersebut, Tengku Permaisuri Norashikin turut berkenan melancar dan menamakan lima jenis benih tanaman iaitu dua daripadanya tembikai susu (melon) kod v8 iaitu Selangor Sweet Melon (SSM) dan v12 yang dinamakan Melon Selangor (MeloSel).
Tiga lagi biji benih tanaman iaitu dua benih jagung kod XX diberi nama Jagung Manis Selangor dan jagung bijirin kod 58 iaitu GrainSel serta buah betik kod ‘A’ dinamakan Selangor Tropical Papaya.
Jelas Izham, kerjasama ketika ini dijalin antara PKPS dan Menteri Besar Negeri Sembilan-Pemerbadanan (MBINS) menerusi Program Inisiatif Sekuriti Makanan.
“Di Negeri Sembilan, kita mempunyai 400 ekar (161 hektar) namun ia masih tidak mencukupi. Jika ada 10,000 ekar (4,046 hektar), kita masih terpaksa bergantung dengan bijirin import,” ujarnya.
Tambah beliau, Selangor sebagai contoh tidak mempunyai tanah mencukupi bagi membangunkan tanaman tersebut.
“Selain itu, harga makanan ayam mahal hingga mencecah RM2,600 satu metrik tan sedangkan kos terlibat hanya RM500. Apabila dikaji secara menyeluruh termasuk faktor cuaca, tanaman itu sememangnya bersesuaian ditanam di negara ini,” katanya. -KOSMO! ONLINE


Ujian akhir sesi akademik menengah rendah akan disediakan KPM
Oleh ALWANI ZAFIRAH

2 Jun 2022, 3:32 pm
PETALING JAYA – Bank soalan untuk semua mata pelajaran bagi ujian akhir sesi akademik melibatkan pelajar peringkat menengah rendah akan disediakan sepenuhnya oleh Kementerian Pendidikan (KPM).
Menteri Kanan Pendidikan, Datuk Dr. Radzi Jidin berkata, ia melibatkan pelajar tingkatan satu hingga tingkatan tiga.
“Ujian sumatif, ujian akhir sesi akademik, bank soalan untuk semua mata pelajaran disediakan KPM.
“Ini dapat mengurangkan kesukaran guru-guru untuk menyediakan kertas soalan di sekolah-sekolah, selain memastikan kita dapat maklumat yang lebih, tepat untuk kita buat analisa data-data yang ada bagi lebih lima juta murid di seluruh negara,” katanya ketika sidang akhbar khas hari ini.


Isu rasuah MRT: SPRM buka dua kertas siasatan
Oleh EDDY AQMAL MOHAMED HAMIDI

2 Jun 2022, 3:12 pm
PUTRAJAYA – Suruhanjaya Pencegahan Rasuah Malaysia (SPRM) memaklumkan telah membuka dua kertas siasatan berhubung dakwaan terdapat unsur rasuah membabitkan projek pembinaan infrastruktur pengangkutan awam Transit Aliran Massa (MRT).
Ketua Pesuruhjaya SPRM, Tan Sri Azam Baki berkata, siasatan berhubung kes tersebut telah dimulakan sejak Mac lalu yang menumpukan kepada pembayaran berunsur rasuah.
“Siasatan kes berkenaan telah dibuka sebelum keluarnya laporan mengenai pihak berkuasa Perancis menyiasat dakwaan penipuan dan rasuah membabitkan projek MRT bernilai RM692 juta yang berlaku beberapa tahun lalu.
“Skop siasatan adalah berkaitan isu rasuah yang sudah berlaku dan sudah dibayar kepada pihak tertentu. Ia menjadi tumpuan kami dan setakat ini dua kertas siasatan telah dibuka,” katanya.
Beliau berkata demikian kepada pemberita ketika ditemui selepas merasmikan Program Pemantapan Wartawan Bersama SPRM, di sini hari ini.
Terdahulu, Menteri Pengangkutan Datuk Seri Dr. Wee Ka Siong dilaporkan berkata, pihaknya sentiasa terbuka untuk siasatan berhubung dakwaan terdapat elemen pemberian rasuah dalam projek pembinaan infrastruktur pengangkutan awam membabitkan MRT.- KOSMO! ONLINE


Rumah terbakar, empat sekeluarga terselamat
Oleh NOR AZIAH MAT NOH

2 Jun 2022, 3:03 pm
PETALING JAYA – Empat sekeluarga berjaya menyelamatkan diri apabila berlaku kebakaran di sebuah apartmen sekitar Taman Petaling Utama, di sini awal pagi tadi.
Pengarah Bomba Selangor, Norazam Khamis berkata, pihaknya menerima panggilan berhubung kejadian pada pukul 12.07 tengah malam tadi.
“Seramai 12 anggota dari Balai Bomba dan Penyelamat (BBP) Penchala dikejarkan ke lokasi kejadian.
“Setibanya di lokasi, bomba mendapati berlaku kebakaran di bilik tidur sebuah rumah yang terletak di tingkat tiga apartmen terbabit,” katanya dalam kenyataan di sini hari ini.
Mengulas lanjut, empat penghuni yang tinggal di kediaman terbabit berjaya menyelamatkan diri apabila menyedari berlaku kebakaran.
“Kebakaran berjaya dikawal sepenuhnya pada pukul 12.30 pagi yang melibatkan kemusnahan keseluruhan sebanyak 30 peratus.

“Kesemua mangsa yang berusia dua hingga 36 tahun itu tidak mengalami sebarang kecederaan,” ujarnya. – KOSMO! ONLINE


Ujian Covid-19 PCR jemaah haji percuma di fasilitisi KKM
Oleh PETAH WAZZAN ISKANDAR

2 Jun 2022, 3:16 pm
PUTRAJAYA – Jemaah haji Malaysia yang menjalani ujian pengesanan RT-PCR Covid-19 di fasiliti Kementerian Kesihatan (KKM) dilaksanakan secara percuma.
Menteri Kesihatan, Khairy Jamaluddin Abu Bakar berkata, bagi jemaah haji yang memilih untuk menjalani ujian di fasiliti kesihatan swasta, mereka perlu menanggung sendiri kos ujian tersebut mengikut caj yang dikenakan.
Katanya, keputusan pelaksanaan ujian PCR secara percuma itu susulan kerajaan Arab Saudi telah memperuntukkan kuota haji sebanyak 14,306 orang kepada Malaysia.
“Bagi memastikan operasi haji dilaksanakan dengan selamat dan lancar, Arab Saudi telah menetapkan prosedur pencegahan dan pengawalan penyakit yang ketat susulan daripada pandemik Covid-19.
“Semua jemaah haji perlu disahkan negatif Covid-19 menerusi ujian pengesanan RT-PCR dalam tempoh 72 jam sebelum ketibaan di Tanah Suci seperti yang ditetapkan Arab Saudi,” katanya dalam satu kenyataan hari ini.
Khairy Jamaluddin berkata, jemaah haji boleh menghubungi Pejabat Kesihatan Daerah atau Pejabat Tabung Haji Daerah untuk mendapatkan maklumat lanjut berkenaan perkara ini termasuklah senarai fasiliti kesihatan KKM yang menyediakan perkhidmatan ujian pengesanan Covid-19 (RT-PCR) ini. – KOSMO! ONLINE


Agong ucap takziah buat keluarga Mantan Panglima Angkatan Tentera ke-11
Oleh NUR HUDA MUSA

2 Jun 2022, 3:07 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada keluarga Jeneral Tan Sri Datuk Seri Dr. Abdul Rahman Abdul Hamid (Bersara), Mantan Panglima Angkatan Tentera ke-11, yang telah kembali ke Rahmatullah hari ini.
Istana Negara dalam satu kenyataan berkata, Seri Paduka Baginda berdua turut menzahirkan rasa sedih dengan pemergian Allahyarham dan menzahirkan harapan agar seluruh keluarga Allahyarham sabar serta tabah menghadapi dugaan serta suasana sedih dan pilu ini.
“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin.
“Seri Paduka Baginda Yang di-Pertuan Agong, selaku pemerintah tertinggi Angkatan Tentera Malaysia (ATM) amat menghargai khidmat bakti, jasa serta pengorbanan Allahyarham kepada ATM dan juga negara,” katanya di sini hari ini.
Dalam pada itu, Seri Paduka Baginda turut menyifatkan pemergian Allahyarham sebagai kehilangan besar kepada ATM dan negara.
Terdahulu, Allahyarham yang berusia 83 tahun menyertai ATM pada tahun 1955 dan dilantik sebagai Panglima ATM ke-11 pada April 1992 hingga bersara pada Februari 1994.

Allahyarham yang berasal dari Ipoh, Perak juga pernah dilantik sebagai Panglima Tentera Darat yang ke-12 sejak 11 April 1992 hingga 3 Mac 1993. – KOSMO! ONLINE